Шавкат Мирзиёев Россияга ҳамдардлик билдирди » Ўзбекистон янгиликлари – Zamin.uz\nЎзбекистон Республикаси Президенти Шавкат Мирзиёев Россия Федерацияси Президенти Владимир Путинга Россиянинг Туркиядаги Элчиси Андрей Карловнинг шафқатсиз суиқасд натижасида ҳалок бўлгани муносабати билан самимий ҳамдардлик билдирди. Бу ҳақда Kun.uz сайти хабар берди.\n«Биз ҳар қандай шакл ва кўринишдаги терроризм ва экстремизм ҳаракатларини қаттиқ қоралаймиз. Мазкур фожиа ҳозирги замоннинг шундай ноинсоний таҳдидларига қарши курашиш учун халқаро ҳамжамиятнинг барча кучларини бирлаштириш зарурлигини яна бир бор кўрсатди. Ушбу қайғули кунларда Ўзбекистон Россия халқи билан ҳар томонлама бирдамлигини билдиради», дея қайд этилган Ўзбекистон раҳбари мактубида.\nДавлат раҳбари Россия дипломатининг оила аъзоларига ва яқинларига чуқур ҳамдардлик ва далда сўзларини етказиб қўйишни сўради.\nТеглар: кўрсатди қайғули ва бор Давлат қайд


Маҳалланинг раҳбари ким, оқсоқолми ёки раис? - Hidoyat.uz\nАсосий саҳифа Мақолалар Маҳалланинг раҳбари ким, оқсоқолми ёки раис?\nЧоп этилди Avgust 14, 2020 Маҳалланинг раҳбари ким, оқсоқолми ёки раис?da fikr bildirishni o'chirish\nБу саволга амалдаги қонунларда аниқ жавоб ёзиб қўйилган, дейсиз. Буни ўзим ҳам биламан. Соҳага оид кўплаб ҳужжатларни тайёрлашда баъзан бевосита, баъзан билвосита иштирок этганман. Ҳеч бўлмаганда, матбуот орқали фикр билдирганман.\nМаҳалла фаолиятини танқид ҳам қилганман, қўллаб-қувватлаганман ҳам. Мустақиллик даврида бу тизим нечта экспериментдан ўтган бўлса, барчасига гувоҳман, шу жараён ичида бўлдим.\nЛекин ҳозир ўтган воқеаларни таҳлил қилишдан йироқман. Давлатимиз раҳбари кейинги 3-4 йил ичида бу ноқулайликларни бартараф этиш йўлларини топиб берди. Мени битта савол ҳамон қийнаяпти: нега шунча эътибор, енгиллик ва имкониятлардан кейин ҳам биз маҳалланинг жамиятда қадимий, яъни муносиб ўрнини топа олишига эриша олмаяпмиз? Нега маҳалла ташвиши яна ҳокимликлар, сектор ва бошқа ташкилотлар раҳбарлари зиммасига тушяпти?\nОчиғи ўзим ҳам халқаро анжуманларда одамларни жамоатчилик асосида бирлаштирадиган орган – маҳалла тизими фақат бизда бор, деб фахрланганман. Ҳақиқатдан ҳам маҳалла табаррук маскан. Одамлар шу ерда истиқомат қилади, миллий қадриятлар шу ерда шаклланади, киши шахс сифатида барча фазилатларини шу ерда ўзлаштиради. Бу ерда турли нуқтаи назарлар дуч келади, бирлашади, хулосалар юзага келади. Жамоатчилик назорати шу ердан бошланади. Шунинг учун ҳаётдаги жуда кўп муаммолар ана шу ерда ҳал бўлган. Тарихда шундай бўлган. Гуноҳ қилган одам то гап-сўз совимагунча гузарга чиқишга уялган. Ҳатто, маҳалла аҳли ёмон оилани ҳудуддан кўчириб юборган.\nХалқимиз азалдан ҳаётий тажрибага эга кишиларга суянган, ишонган, уларнинг айтганини қилиб, кам бўлмаган. Оқ соқолли нуроний бизда эзгулик, оқиллик тимсоли бўлган. Лекин ҳамма ҳам маслаҳат беравермаган. Ўша оқ соқолли кишилар ичидан энг обрўлиси қишлоқ, маҳалла оқсоқоли сифатида тан олинган. Унинг юриш-туриши, ибрати, салоҳияти одамларни тарбиялаган. Чунки у покиза, ҳалол, маданиятли бўлган, одамларга фақат яхшилик қилган. Одамларнинг оқсоқол олдида ножўя ҳаракат қилишга ҳадди сиғмаган. Менталитетимизда болаларни ножўя ҳаракатлардан тийишнинг, тарбиялашнинг ҳаммамиз биладиган бир услубини эслатмоқчиман. Агар болага онанинг сўзи ўтмаса, у фарзандига “отанг келсин, қилиғингни айтиб бераман, кўрасан” деган. Бола ҳайиққан, лекин у отаси уриши ёки урмаслигини билган. Минг афсуски, биз маьнавиятмиздаги бундай мерос аҳамиятини унутдик. Давр талаби учун маҳалла сайлови қонунларини ишлаб чиқдик. Бу яхши, албатта. Фақат “оқсоқол” сўзи қавс ичига тушди. Маҳалла раҳбарини раис дедик. Раислик тизими ўзини ўзи бошқариш эмас, балки маъмурий бошқарувга хос атама эканини фарқламадик. Эҳтимол, бу ҳам замонавий демократик тамойиллар талаби бўлгандир, яна ҳам юристлар билишади.\n“Раис” якка бошқарувга хос маъно беради, яъни ҳокимлик тизимига яқин. Биз яккаҳокимчилик тизимининг асоратини кўриб турибмиз. Давлатимиз раҳбари ташаббуси ва ислоҳотлар ёрдамида бу тизим иллатлари 3-4 йил ичида анча барҳам топди. Жамиятдаги кучларнинг вазифалари яна ҳам аниқлаштираляпти. Бироқ маҳаллага келганда юқоридаги камчиликлар бу тизимнинг ҳам ичига сингиб кетганини англаб етмаяпмиз. Пандемия шароитида бу камчиликлар бўй бастини яна кўрсатди, биздан сўраб ҳам ўтирмади.\nҲамма ўзини маҳаллага урди, бошқа илож йўқ. Ҳоким ҳам, сектор ва бошқа ташкилотлар раҳбарлари ҳам маҳалла оқсоқоли ишини бажаришди, бажаряпти ҳам. Илгари сал дурустроқ ишда ишлаган, озгина давлати бор оқсоқоллардан бошқаси ўз дарди билан яшайверди, яшаяпти ҳам. Аксарияти ижро органлари олдига талаб қўйишни билмайди. Чунки, ўшалар уларни тавсия, этишган, сал ўжар келса, маҳалла раисидан ариза олишдан осони йўқ. Ишонмасангиз, сайловдан кейин алмашган оқсоқоллар сонини олиб чиқинг, ҳаммаси аён бўлади. Агар халқ ўзи сайлаганда, уни бўшатишга қўймайди. Агар халқ сайласа, оқсоқол халқини ҳимоя қилади, унинг фаровон турмуши учун курашади.\nЭнг ёмони, раислар (оқосоқоллар эмас) фуқаро тарафини олиш ўрнига арз қилган одамлар устидан маълумот тўплай бошлади. Ўз фуқаросини ҳимоя қилиш, оғир шароитда ёрдам бериш ўрнига эътибордан четда қолдиради. Аниқроғи, катталиги устун келди, чунки у оқсоқол эмас, раис! Бунинг устига моддий ёрдамдаги деярли барча кўзбўямачиликлар, қўшиб ёзишларнинг ҳаммасида ана шу раислар иштирок этди: ё ўзи ташаббускор бўлди, ёки бирорта каттанинг топшириғини бажарди. Шу сабабли ўзи яшаб турган маҳалладаги одамлар ижтимоий аҳволини ҳалигача хом хатала белгиламас эдилар. Айниқса, давлат раҳбарининг пандемияга бағишланган селектордаги эътирози фикримиз исботидир. Ахир ишонч бўлмагач, ёрдам пулларини ҳокимлар, сектор раҳбарлари эгаларига топширдилар. Йўқ, мен уларни айбламоқчи эмасман. Чунки биз уларни шу аҳволга туширдик. Натижада айримлари кам бўлса-да, ўз маошига яраша ҳам наф келтирмаяпти.\nБунга мисол сифатида Тошкент шаҳар ҳокимининг Сирғалидаги маҳалла аҳли билан учрашувдаги сўзини келтирайлик: “маблағ тақсимотида адолатсизлик бор экан, бу имкониятни, ишни мен сизларнинг ўзингизга ишонаман, рўйхатни ўзларингиз белгиланглар, сиз кимни айтсангиз, биз пулни ўшанга берамиз, лекин бир шарти бор, пул оладиган ҳам, олмайдиган ҳам рўйхатга имзо чекиши, муносабатини билдириши керак”\nЯқинда матбуотда “Наманган тажрибаси: энди маҳалла оқсоқоллари туман кенгаши сессиясида тасдиқланади” деган хабарни ўқиб қолдим. Бунақада сайлов қонунчилигидаги ўзгаришлар нима бўлади? Шусиз ҳам номзоди ҳоким билан келишилаётгани боис маҳалла раислари, гарчи маҳалла аҳли томонидан сайланса-да ўзларини халқ эмас, ҳокимият вакилидек тутмоқда. Ваҳоланки, раис маҳалла томонидан сайландими, шу маҳалла олдида ҳисобдор бўлиши керак. Кенгаш тасдиқлаган раис эса ўз-ўзидан шу Кенгаш олдида ҳисобдор бўлиб қолади.\nБу чора раисликка нолойиқ одамлар келиб қолаётгани билан боғланса агар, демак сайлов жараёнини такомиллаштириш керак, қўшимча чоралар ўйлаб топиш шарт эмас, назаримда.\nМен бу фикрларни мутлақ хулоса сифатида ёзмаяпман, ўз қарашларимни баён этяпман, холос. Демоқчиманки, катта, нозик ишга шошилмайлик, аввало аҳоли, ҳуқуқшунослар, зиёлилар фикрини эшитайлик. Шундан сўнг бир хулосага келсак, ярашади.\nЖССТ коронавирусга қарши Россияда яратилган вакцинанинг имкониятларига баҳо берди


Шавкат Мирзиёев: «Олиб келинган ҳар бир...\n24.06.2021 22:41 0 1579\nПрезидент Шавкат Мирзиёев раислигида 24 июнь куни инвестиция ва экспорт соҳаларидаги ишлар натижадорлиги, йил якунигача амалга оширилиши лозим бўлган устувор вазифалар муҳокамасига бағишланган видеоселектор йиғилиши ўтказилди.\nМамлакатимизда иқтисодиёт ва инфратузилмани ривожлантириш, долзарб лойиҳаларни маблағ билан таъминлаш мақсадида фаол инвестициявий сиёсат олиб борилмоқда. 2017 йилдан бошлаб барча манбалар ҳисобидан 716 триллион сўм (83 миллиард доллар) ёки олдинги даврга нисбатан 2 баравардан зиёд инвестициялар ўзлаштирилган. Шундан қарийб 27 миллиард долларини хориждан жалб қилинган маблағлар ташкил этади.\nЎзлаштирилган инвестицияларнинг деярли 65 фоизи саноат ва инфратузилма лойиҳаларига тўғри келади. Натижада, сўнгги 4 йилда мамлакат ялпи ички маҳсулоти таркибида саноатнинг улуши 25 фоиздан 33 фоизга, саноат маҳсулоти ишлаб чиқариш ҳажми эса 1,3 бараварга ўсган.\nУшбу даврда 441 триллион сўмлик 47 мингдан зиёд йирик, ўрта ва кичик лойиҳалар ишга туширилиб, 680 мингдан ортиқ доимий янги иш ўринлари яратилган.\nШунингдек, сўнгги 4 йилда маҳаллий саноат, қишлоқ хўжалиги ва сервис соҳасидаги лойиҳаларни амалга ошириш учун 100 триллион сўм инвестиция йўналтирилган.\nЙиғилишда инвестицияларнинг натижадорлиги чуқур таҳлил қилинди.\n«Олиб келинган ҳар бир доллар халқимизга, ҳудудлар ва тармоқларга ўзининг ижобий натижасини бериши керак. Агар туманларда вазият ўзгарганда эди, қанча иш ўрни, қанча экспорт бўлган бўларди. Инвестиция ва экспорт билан шуғулланмаган ҳокимларнинг келажаги йўқ», – деди Шавкат Мирзиёев.\nТаҳлилларга кўра, ажратилган ҳар бир миллиард сўм эвазига Наманганда 12 та, Андижонда 11 та, Навоий ва Сирдарёда 8-9 тадан янги иш ўрни яратилган. Бу кўрсаткич Бухоро, Самарқанд ва Хоразмда 6-7 та, Қашқадарё ва Фарғонада 5 тага тўғри келган. Қорақалпоғистон, Жиззах, Сурхондарё, Тошкент вилояти ва Тошкент шаҳрида эса атиги 3-4 тани ташкил этган.\nЁки яна бир таҳлил: Тошкент вилоятига сўнгги 4 йилда йўналтирилган 950 миллион доллар хорижий инвестиция ва банк кредитлари ҳисобига атиги 40 мингта янги иш ўрни яратилган. Яъни бир иш ўрни 24 минг долларга тўғри келмоқда. Ваҳоланки, Наманган вилоятида 2 баравар кам маблағ сарфланиб, 52 мингта иш ўрни очилган.\nШунингдек, 2 мингдан зиёд корхона паст қувватда ишлаётгани, айрим туманларда ишлаб чиқариш ҳажми камайгани қайд этиб ўтилди.\nПрезидентимиз тармоқ ва ҳудуд раҳбарларининг асосий вазифаси инвестициявий фаолликни кучайтириш билан бирга, уларнинг самарадорлигини ошириш бўлиши кераклигини таъкидлади.\nИнвестициялар ва ташқи савдо вазирлигига вилоят ҳокимлари билан бирга, ҳар бир туман ва шаҳарда саноат бўйича ишга солинмаган имкониятларни аниқлаб, манзилли инвестиция лойиҳаларини ишлаб чиқиш вазифаси қўйилди.\nМасалан, ҳамма жойда мебелларга талаб, уларни тайёрлашга шароит бор. Ўзбекистон Республикаси Президентининг шу йил 21 июндаги «Республика ҳудудларида мебелсозлик саноатини ривожлантиришга қаратилган чора-тадбирлар тўғрисида» қарори бу соҳа учун имкониятларни кенгайтирди. Нукус, Андижон, Олтинкўл, Ромитан, Қарши, Кармана, Пастдарғом, Узун, Бағдод, Ўрта Чирчиқ ва Хонқа туманлари, Жиззах, Қарши, Наманган ва Янгиер шаҳарлари мебелсозликка мослаштирилди. Уларда мебелсозликка ихтисослашган кичик саноат зоналари ташкил этилиб, 200 миллион долларлик 450 та лойиҳа жойлаштирилади ва камида 7,5 мингта янги иш ўрни яратилади.\nБундан ташқари, юртимиздаги 5 мингдан зиёд мебель корхонасидан 1 минг 500 таси хонадонларда жойлашган. Энди уларни саноатлаштириш, маҳсулотларни ва иш ўринларини янада кўпайтириш мумкин.\nБундай ишларни чарм-пойабзал, электр техникаси, тўқимачилик, фармацевтика, заргарлик, қурилиш материаллари ва озиқ-овқат саноати соҳаларида ҳам амалга ошириш бўйича кўрсатмалар берилди.\nЖорий йилда чарм-пойабзал саноатида 202 миллион долларлик 112 та лойиҳа, электр техникаси тармоғида 140 миллион долларлик 45 та лойиҳа, фармацевтика йўналишида 146 миллион долларлик 36 та лойиҳани ўз вақтида ишга тушириш зарурлиги таъкидлаб ўтилди.\nЙиғилишда бўш турган бинолардан самарали фойдаланиш масаласига ҳам эътибор қаратилди. Охирги йилларда 11 мингта шундай корхона фаолияти тиклангани айтиб ўтилди.\nЖумладан, собиқ «Андижон Маш» корхонаси негизида кичик саноат зонаси ташкил этилиб, 24 та янги корхонада мингдан зиёд иш ўрни яратилди. Тошкент шаҳридаги «Технопарк», Фарғонадаги «Механика заводи»да ҳам бунга мисол бўла олади.\nШу билан бирга, бугунги кунда бўш турган ва паст қувватларда ишлаётган яна 19 мингта объект бор. Мутасаддиларга уларни тўлиқ хатловдан ўтказиб, электрон платформасини яратиш, тадбиркорлар билан учрашиб, лойиҳаларни амалга оширишга ёрдам бериш вазифаси қўйилди.\nЖорий йилда умумий қиймати 6 миллиард 500 миллион долларлик 226 та йирик тармоқ ва ҳудудий лойиҳалар ишга туширилиши, 35 мингта янги иш ўрни ташкил этилиши мўлжалланган. Йиғилишда уларнинг ижроси ҳам кўриб чиқилди. Муддатидан кечикаётган лойиҳалар кўрсатиб ўтилиб, уларни ўз вақтида ишга тушириш чоралари белгиланди.\nДавлат ташқи қарзи иштирокидаги лойиҳалар самарадорлигини ошириш лозимлиги алоҳида таъкидланди. Тендерлар очиқ-ошкоралигини таъминлаш ва лойиҳаларни мақбуллаштириш орқали маблағларни иқтисод қилиш бўйича кўрсатмалар берилди.\nМаълумки, тўғридан-тўғри инвестициялар иқтисодиёт ривожида жуда муҳим ўрин тутади. Жорий йилда 756 та лойиҳа доирасида 7 миллиард 700 миллион доллар миқдоридаги тўғридан-тўғри хорижий инвестициялар ва кафолатланмаган кредитларни ўзлаштириш белгиланган.\nДавлатимиз раҳбари бу маблағларни тармоқ лойиҳалари ва ҳудудий лойиҳаларга жалб қилиш бўйича топшириқлар берди.\nЙиғилишда экспорт бўйича прогноз кўрсаткичларининг бажарилиш ҳолати ҳам муҳокама қилинди. Бу борадаги имкониятларни тўлиқ ишга солиш, бозор конъюнктураси туфайли юзага келган қолоқликларни бошқа тармоқлар ва қўшимча маҳсулотлар экспорти ҳисобига қоплаш муҳимлиги қайд этилди.\nВидеоселекторда Бош вазир ўринбосарлари, тармоқ раҳбарлари ва вилоят ҳокимлари сўнгги 4 йилда жалб қилинган инвестициялар самадорлиги ҳамда келгусидаги истиқболли йўналишлар бўйича ахборот берди.\nШавкат Мирзиёев инвестиция видеоселектор Президент экспорт\nСиёсат Кеча, 17:28\nИқтисодиёт 03/08, 21:39\nЖамият 03/08, 19:23\nЎзбекистонда йўл четларига тут ва павловния экилади


Ниццадаги терактдан кейин Le Figaro ИШИДнинг қўлланмалари ҳақида эслади\n15:09 / 15.07.2016\nФранциянинг курорт шаҳарларидан бири ҳисобланмиш Ницца шаҳридаги соҳилбўйида 14 июль куни кечқурун содир этилган теракт ИШИДнинг 2014 йил сентябрида маълум қилинган қўлланмаларини эслатади. Бу ҳақда Le Figaro нашри ёзди.\nЎшанда террорчи ташкилотнинг матбуот хизмати раҳбари вазифасини бажарган Абу Муҳаммад ал-Аднани ИШИД тарафдорларини душман давлатларда нишонларни йўқ қилиш учун исталган йўлларни қўллашга чақирганди.\n"Агар бомба портлата олмасангиз ёки ўқ ота олмасангиз, ўзингиз бир йўлини топинг", деганди у ва "француз ёки америкалик худосизларни машинада босиб ўлдириш ёки сўйиш мумкинлиги"ни қўшимча қилганди.\nУ шунингдек, кимни ўлдириш аҳамиятли эмаслиги, ҳарбийларни ҳам, оддий фуқароларни ҳам бир бошдан ўлдиравериш кераклигини қайд этганди.\n"Уларнинг барчаси душманлардир. Улар қонлари билан жавоб бериши керак", деганди ушбу террорчи.\nLe Figaro 2015 йилнинг февралида пичоқ билан қуролланган шахс Ниццадаги майдонда 3 нафар полициячига ташланганини эслаган. Ҳужум қилувчи - Мусса Кулибали қўлга олинган.\n14 июль куни кечқурун Бастилия олинган кун муносабати билан ўтказилган Миллий байрам вақтида Ницца шаҳридаги Инглиз қирғоғида тўпланган одамлар устига юк машинаси ҳайдаб борилиши оқибатида 84 киши ҳалок бўлди. Шунингдек, айни вақтда жароҳатланган 18 киши шифохонада қолмоқда.\nҒарб нашрлари маълумотига кўра, рулда келиб чиқиши тунислик бўлган 31 ёшли Франция фуқароси ўтирган. У ҳодиса вақтида полициячилар томонидан отиб ташланди. У муқаддам безорилик ва ўғрилик учун судланганди.


Ўқувчи ва ўқитувчилар ҳам норози: дарсликлар ўқувчиларнинг қизиқишини сўндирмоқда – Fikrat.uz\n@fikrat_murojaat_bot га ёзилган мурожаатлардан тайёрланди:\nТошкент шаҳар, Чилонзор туманидаги 202-мактабнинг 10-синф ўқувчиси Азизбек Абдумаликов 2014 йил нашр этилган 9-синф “Инглиз тили” дарслиги муаллифлари Лутфулло Жўраев ва бир қанча педагогларга мурожаат қилиб ёзган очиқ хатида бу дарсликни тенгдошлари ва устози билан муҳокама қилишганини, ундаги айрим мавзулар эски ва такрорийлиги билан ўқувчиларнинг қизиқишини сўндираётганини таъкидлаган. Жумладан, “Personal qualities and jobs”, “Applying for a job”, “Political parties”, “Local government”, “A day in the life of” каби мавзулар зерикарли тарзда берилганини айтиб, унинг ўрнига “I am online” мавзуси қўйилса ва яқин дўстига онлайн хат ёзиш топшириғи берилса, жуда қизиқарли бўлишини ҳам таклиф сифатида ёзган. Бундан ташқари, ушбу ўқувчи айтганидек, касб танлаш мавзуси бошланғич синфдан то битирувчи синф дарслигигача қайта-қайта берилган. Тўғри, бу битирувчиларни касбга йўналтириш мақсадида берилган мавзу, лекин бўёқчи, сотувчи, машина устаси каби ҳунар эгаларинигина эмас, замонавий касб соҳибларининг ҳам номланишини бериш вақти келгандир. Қолаверса, касб билан ҳунарнинг, яъни “Job” билан “Сraft”нинг фарқи борку, ахир! Ўқувчининг қуйидаги фикрларини эса айнан келтиришни лозим топдик:\n— Синфимизда инглиз тилини бор-йўғи икки киши тушунади. Ўтган йиллари бу дарсга қизиқувчилар кўпчиликни ташкил этарди. Аммо ҳадеб матнни ўзбекчага ўгириш, бир хиллик синфдошларимнинг қизиқишларини сўндирди, назаримда. Нима учун ҳар бир мавзуга бир бетдан матн қўясизлар? Грамматик машқлар эса оз. Таклифим, агар иложи бўлса, грамматикага кўпроқ эътибор бериб, дарсликка қизиқарли ва ўқувчини фикрлашга ундайдиган, луғат машқларни киритсангиз. Китобнинг бошидаги ҳар йили бериладиган байрам, муҳим саналарга оид маълумотлар ўрнига эса турли давлатларнинг урф-одатлари ҳақидами, хуллас, янги маълумотлар киритсангиз ҳурсанд бўлардик. Менимча, мазкур дарслик ёрдамида ўтаётган дарсларимиз ва олаётган билимларимиз бизни Президент мактаблари-ю, олий ўқув юртига кириш имтиҳонларига пухта тайёрлай олмайди. Репетиторга қатнашга мажбур бўламиз. Шундай қилиб, нима учун дарсликлар мукаммал тарзда тайёрланмайди? Бунга тажрибали мутахассислар етишмайдими ёки бизга шу ҳам бўлаверадими?\nХоразм вилояти, Хива туманида истиқомат қилувчи Асалбону Нормуродова эса инглиз тили дарслигидаги айрим мавзуларни ўтишда компьютер технологияларидан фойдаланиш лозимлиги кўрсатилганини, аммо вилоятлардаги аксарият мактабларда бунинг учун шароит ва проектор, телевизор, компьютер каби жиҳозлар мавжуд эмаслигини таъкидлаган.\nЭътибор берган бўлсангиз, дарсликда ёзилган айрим топшириқларни бажаришга аслида мактабларда имконият етарли эмаслиги масаласи ўқувчиларнинг эътирозларига сабабчи бўлмоқда. Чиндан ҳам, ёзиб қўйилгани билан шу ишни қилиб бўлмаса нима кераги бор бундай расмиятчиликни?\nЎқувчиларнинг эътирозларини қўллаб-қувватлаган ўқитувчилар ҳам йўқ эмас. Масалан, инглиз тили ўқитувчиси Назокат Исмоилова юқори синфларга мўлжалланган мазкур фан дарслиги чиндан ҳам ўқувчилар учун зерикарли ва мураккаб эканини тасдиқлаб, “Мен ўқувчиларга уларнинг даражасига қараб, турли грамматик машқларни бошқа адабиётлардан топиб бориб, дарс ўтишга мажбур бўламан”, деб ёзган. Яна бир инглиз тили фани ўқитувчиси Муножат Каримова эса мазкур фан дарслигидаги баъзи мавзулар бугунги кунга тўғри келмаслиги, эскиргани, грамматик маълумотлар ва машқлар озлигини, айрим мавзуларни эса янгилаш ёки олиб ташлаш лозимлигини таъкидлаган.\nХуллас, дарсликлар ҳақидаги фикрлардан кўринадики, бу борада етарлича камчиликлар мавжуд. Уларни бартараф этишга киришмасак, ёш авлоднинг пухта билим олиши ҳам даргумон. Зеро, ўзига маъқул бўлмаган китобдан фойдаланиш ўқитувчи-ю ўқувчининг истак ва иштиёқини пасайтириб бораверади. Бунга эса мутасадди ва муаллифлар йўл қўйишмайди, дея ишонамиз.\nИзоҳ қолдиринг Ўқувчи ва ўқитувчилар ҳам норози: дарсликлар ўқувчиларнинг қизиқишини сўндирмоқдадарсликлар\n16:48 / 31.01.2020 11.08.2020 41300 0


Алясканинг сотилганига бир ярим аср бўлди: аниқ ҳисоб-китобми ёки мудҳиш хато? - yangiliklar\nАлясканинг сотилганига бир ярим аср бўлди: аниқ ҳисоб-китобми ёки мудҳиш хато? — yangiliklar\n1867 йилнинг 30 мартида Аляскани…\nСиз ҳозир Дунё категориясидаги янгиликларни кўриб чиқдингиз. Бу сарловҳаси Алясканинг сотилганига бир ярим аср бўлди: аниқ ҳисоб-китобми ёки мудҳиш хато? бўлган мақола yangiliklar.net сайтига киритилган.\nMedia: Қозоғистон ЕИга Марказий...\nInfo: Tramp Floridadagi otishmadan so‘ng maktab...\nMedia: Нетаньяҳу: Исроил...\nInfo: Tayvanda 5,6 magnitudali zilzila sodir bo‘ldi...\nMedia: SpaceX глобал интернетни ишга...\nInfo: AQShlik siyosatchi: KXDR yadro qurolini Koreya...


5610300 – Туризм (фаолият йўналишлари бўйича) – TDIU\nТуризм (фаолият йўналишлари бўйича)\nТаълим йўналиши номи, шифри: 5610300 – Туризм (фаолият йўналишлари бўйича)\nКвалификация: “Туризм менежери ”\nҚишки таътил ўқув йилининг 1 – курс талабалари учун ўқув йилининг 18,19, 23, 24 – ҳафталарида 2, 3, 4 – курс талабари учун эса 17, 18,19, 23, 24 – ҳафталарида бўлиб ўтади. Ўқув йилининг 20, 21 ва 22 – ҳафталари қишги семестр учун якуний назоратларни топшириш учун ажратилган.\nҚабул талаблари Ўзбекистон Республикаси Вазирлар Маҳкамаси ҳузуридаги Давлат тест маркази томонидан тест синовлари орқали амалга оширилади ва жами 25 та шу жумладан 5 та грант ва 20 та тўлов шартномаси асосида абитуриентлар талабалар сафига қабул қилинади. Тест синовлари фанлар мажмуаси ва баҳолаш мезонлари қуйидагича:\n–чет тили фанидан жами 30 та савол бўлиб, ҳар бир тўғри жавобга 3,1 балл берилади. Мазкур фандан тўпланиши мумкин бўлган умумий балл 93 баллни ташкил этади. Умумий тест синовларидан тўпланиши мумкин бўлган максимал балл 189 баллни ташкил этади. Чет тилидан ўтказиладиган тест синовларидан озод этиш ва ушбу фандан максимал балл олиш учун чет тилларини билиш бўйича сертификатлар даражалари қуйидагича бўлиши талаб этилади:\n2020-2021 ўқув йили учун Ўзбекистон Республикаси фуқаролари учун – 6 382 749,0 сўм; хорижий фуқаролар учун – 15 013 193,0 сўм миқдорлари белгиланган.\nТаълим йўналиши объекти:Ушбу таълим дастури доирасида фанларнинг назарий асослари, предмети ва методологияси, иқтисодий қонуниятлари, туризм соҳасига оид муҳим тушунчалар, категориялар,тамойиллар,ҳодиса ва жараёнлар ўртасидаги боғлиқлиқнинг сабаблари ва оқибатлари, туризм соҳасида кичик бизнес ва хусусий тадбиркорликни ташкил этишнинг ҳуқуқий-меъёрий асосларини, туризм соҳасида тадбиркорлик фаолиятини ташкил этиш, туризм махсулотлари ва хизматларини ривожлантириш қонуниятларини ўрганиш.\nТаълим йўналиши битирувчилари:\n-хўжалик юритувчи субъект фаолиятини режалаштириш, ҳисоб-китоб ва таҳлил қилиш бўйича услубий кўрсатмалар, ҳуқуқий ҳамда меъёрий-ҳуқуқий ҳужжатлардан фойдаланиш;\n-режалаштириш ишларини ташкил этиш;\n-хўжалик юритувчи субъектини хўжалик-молиявий ва ишлаб чиқариш фаолияти бўйича истиқболли ва жорий режаларни (дастурларини) ишлаб чиқиш;\n-хўжалик юритувчи субъектларни иқтисодий фаолиятини оқилона ташкил этишда мамлакатимиз ва хориж тажрибасини ўрганиш ва уларни амалиётда қўллаш;\n-хўжалик юритувчи субъектларни техника-иқтисодий ҳисоб-китоблар ва хўжалик фаолияти таҳлилини олиб боришда ахборот-коммуникация воситаларидан фойдаланиш;\n-меҳнатни муҳофаза қилиш меъёр ва қоидаларига амал қилиш;\n-тармоқлар ва соҳалар бўйича корхоналар фаолияти сифатини бошқариш жараёнларини ишлаб чиқиш ва татбиқ қилиш;\n-туризм соҳаси бўйича корхоналарда ишлаб чиқариш ва хизмат кўрсатиш жараёнларини амалга ошириш учун зарур бўлган ишлаб чиқариш жараёнлари ва ресурсларини режалаштириш;\n-туристик корхоналарда ишлаб чиқариш хизмат кўрсатиш самарадорлигини таъминлаш бўйича илмий тадқиқотлар ечимларини амалиётга татбиқ этиш малакасига эга бўлади.\n-бажарилаётган назарий ва амалий ишлар мавзуси бўйича математик, информацион ва имитацион моделларни ишлаб чиқиш ва татбиқ этиш кўникмасига эга бўлади.\n-ишлаб чиқариш ва бошқарув қарорларини қабул қилиш учун ташкилотнинг ташқи ва ички муҳити омиллари тўғрисидаги маълумотларни тўплаш, қайта ишлаш ва таҳлил қилиш;\n-қарор қабул қилиш, фаолиятни режалаштириш ва бошқариш учун маълумот тўплаш, ташкилотнинг ички ахборот тизимини яратиш ва унинг ишлашини бошқариш;\n-ташкилотнинг ички ҳужжат айланиши тизимини ишлаб чиқиш ва бошқариш, ташкилотлар фаолиятининг турли кўрсаткичлари бўйича маълумотлар базасини юритиш;\n-лойиҳалар самарадорлигини баҳолаш;\n-мулкчилик шаклидан қатъи назар корхоналар фаолиятини халқаро амалиёт мезонлари, меъёрлари ва талаблари асосида таҳлил қилиш;\n-тармоқлар ва соҳалар бўйича корхоналар кўрсаткичилари ўзгариш тенденциялари ва динамикасини таҳлил қилиш;\n-тармоқлар ва соҳалар бўйича корхоналар молиявий ва статистик ҳисоботларини тузиш ҳамда уларни шарҳлаш;\n-таҳлилий масалаларни ҳал қилишда замонавий ахборот технологиялари ва техник воситалардан фойдаланиш;\n-туризм соҳаси бўйича илмий тадқиқот ишланмаларини тайёрлаш, соҳа адабиётлари экспертизасини амалга оширишда лаёқатига эга бўлади.\nҚайси сохаларда ишласа бўлади: Туризм таълим йўналишини тугатган талабалар Ўзбекистон Республикаси давлат бошқарув органлари, Ўзбекистон Республикаси туризмни ривожлантириш давлат қўмитаси, унинг минтақавий бошқармаларида, туман ва шаҳар бўлимларида, иқтисодиётнинг турли тармоқ ва соҳаларидаги корхона ва ташкилотларда шунингдек, туризм соҳасида етакчи маслаҳатчи, кадрларни тайёрлаш ва малакасини ошириш марказлари бошқарувчиси сифатида ҳам фаолият олиб боришлари мумкин.\nТуризм ва сервис кафедраси мудири, иқтисодиёт\nфанлари номзоди, доцент М.Амонбоев\nTOUH6 Туризм ва маданий мерос (6 ECTS)\nGACTRO6 Гастрономия (6 ECTS)\nSTRMAN6 Стратегик маркетинг (6 ECTS)\nMARRES6 Маркетинг тадқиқотлари (6 ECTS)\nTOUQM6 Туризмда сифатини бошқариш (6 ECTS)\nPRMAN6 PR менежменти (6 ECTS)\nECOMTOU6 Туризмда электрон тижорат (6 ECTS)\nPROTD6 Саёҳлик йўналишларини тарғиб қилиш (6 ECTS)\nMANCCS6 Истемолчи дахилсизлиги ва хизмат сифатини бошқариш (6 ECTS)\nINTBS6 Ҳалқаро бизнес стратегияси (6 ECTS)\nSTRAHC6 Мехмонхона ташкилотларининг стратегик таҳлили (6 ECTS)


Саҳарлик дастурхонига жигардан мазали таом тайёрлаймиз - Hidoyat.uz\nСаҳарлик дастурхонига жигардан мазали таом тайёрлаймиз\nАсосий саҳифа Жамият Пазандалик Саҳарлик дастурхонига жигардан мазали таом тайёрлаймиз\nЧоп этилди May 22, 2020 Саҳарлик дастурхонига жигардан мазали таом тайёрлаймизda fikr bildirishni o'chirish\nҚонни кўпайтириш, иммунитетни кўтариш хусусиятига эга бўлган жигар қўшиб тайёрланадиган мазкур таом мазали ва фойдалилиги билан оила аъзоларингизга ёқиши аниқ.\nТаом учун қуйидаги маҳсулотлар керак бўлади:\nжигар гўшти — 600 гр;\nтаъбга кўра, туз, мурч, ичимлик содаси, қуритилган райҳон;\nпомидор 3 дона;\nбулғори қалампири 2 дона;\nЖигарни йирик шаклда тўғранг.\nИдишга тухум, туз, шакар, сода ва саримсоқ пиёзни қўшиб аралаштиринг.\nАралашмага жигарни аралаштириб, бироз вақт музлаткичга қўйинг.\nҚизиган ўсимлик ёғида ярим думалоқ шаклида тўғралган пиёзларни қовуринг, кейин алоҳида идишга солинг.\nЖигар бўлакларини унга ботириб қовуриб олинг.\nҚовурилган жигар гўшти устига пиёз солиб димланг.\nКартошкани иккига бўлинг, ёғ суртинг, туз, мурч ва қуритилган райҳон сепинг, 180 даража қизиган печда 40 дақиқа давомида пишириб олинг.\nПомидор, булғори қалампири, саримсоқ пиёздан қайла тайёрланг.\nЛикопчага картошка ва жигарни солинг ва устидан қайла қуйинг.\nТаом тайёр ёқимли иштаҳа!\nРамзан Қодиров COVID-19 вирусини юқтирганликда гумон қилинмоқда\nМарказий Осиё мамлакатлари ва Россия пандемия шароитида фуқароларга кўрсатиладиган ўзаро ёрдамни мувофиқлаштиради


Кем работать в 2020-2025 году?\n2020-2025 йилларда ким бўлиб ишлаш керак?\nNashr qilingan sana: 04.05.2020\n«Сколково» экспертларининг фикрига кўра келажакдаги истиқболли касблар\nСити-фермер (мегаполисларни фойдали ободонлаштириш билан шуғулланади);\nМолекуляр диетолог (тананинг индивидуал тузилишини молекуляр даражада ўрганиб чиқади ва озиш, вазн йўқотиш ёки вазнни сақлаб қолиш учун ноёб дастурларни яратади);\nОнлайн- шифокор (беморларни юзма-юз қабул қилиш усулида ишлайдиган кўпгина шифокорларнинг ўрнини боса олади);\nКосмик туризм бўйича менежер\n(юлдузларга парвозни ташкил қиладиган мутахассислар);\n(онлайн таржимонлар, қидирув тизимлари ва бошқа роботлаштирилган қурилмалар билан ишлайди, машиналар тилини одамлар учун мослаштиради).\n2020 йилдан 2025 йилгача Интернет фаолияти ва кўникмаларига тегишли касблар талабга эга бўлиб, уларни ўзлаштириб, сиз пулсиз қолмайсиз ва дунёнинг исталган нуқтасидан масофадан туриб ишлашингиз мумкин бўлади.\nИнтернет- рекламанинг турли хилларини тушунадиган, сотув воронкасини қуришни биладиган, жараёнларни автоматлаштиришни ва мижоз билан онлайн равишда алоқа ўрнатишни биладиган киши ҳали узоқ вақт талаб қилинади.\nИнтернет-реклама бўйича мутахассис\nИнтернет реклама бўйича мутахассиснинг фаолият соҳаси реклама кампанияларини тўғридан-тўғри созлашни ўз ичига олади.\nУшбу йўналиш - ижодий ва техник кўникмаларнинг уйғунлиги. Сиз фақат интерфейсларни ишлаб чиқиш билан шуғулланишингиз ёхуд техник қисмни дастурлаштиришингиз мумкин (бэкэнд) ёхуд конструкторларда сайтлар яратишингиз мумкин.\nКод билан ишлаш – маҳорат, бунинг учун дунёдаги йирик компаниялар катта миқдордаги пул тўлашга тайёр.Тажрибали дастурчиларнинг орқасидан ҳақиқатан ов қилишади, иш ҳақи кўпинча ақлга сиғмайдиган рақамларга етади.\nВа албатта, меҳнат бозорида шифокорлар ҳар доим ҳам талабга эга бўлади. Уларнинг орасида энг кўп ҳақ оладиганлар:


Сувнинг қадрига етайлик... | Maslahat.uz\nСувнинг қадрига етайлик...\nҲисоб-китобларга кўра шаҳарлик одам қўлини бир марта совунлаб ювганда ўртача 8 литр сув ишлатар экан, тиш учун эса 6-8 литр атрофида сув сарфланади. Ҳожат учун ҳам ҳар сафар ўртача 8-10 литр кетади (агар унитаз носоз бўлиб, сув оқиб ётмаса). Кўнгиллари ваннада чўмилишни ихтиёр этсалар, ўртача 200-300 литр сувнинг баҳридан ўтадилар (стандарт 170х50х70 ҳажмли ваннага 600 литрга яқин сув кетади). Душда чўмилганимизда ҳам озмунча сувни исроф қилиб юборамиз. Умуман олганда, ҳисоб-китоблар бўйича шаҳарда ишлатаётган сувнинг 80 фоизи беҳуда сарфланиб, канализацияга оқиб кетади.\nСувни тежаш – бахиллик эмас. Аксинча, уни исроф қилиш бир қултум сувга зорлар олдидаги маънавий жиноят. Ҳатто таҳорат олаётганда сувни исроф қилган одам гуноҳкор бўлади. Аммо маънавият, исроф, инсоф, тежамкорлик деган сўзларни тушунмайдиган, инкор ёки “игнор” қиладиган одам учун энг яхши ва самарали чора – нархларни қиммат қилиб қўйиш. ЎзА сайтидан олинди.


Олтин баҳоси АҚШдаги сайловлар фонида кескин кўтарилиб кетди\n12:37 / 09.11.2016\nАҚШдаги президентликка номзодлар - Дональд Трамп ва Ҳиллари Клинтон ўртасидаги жиддий кураши ҳамда асосий штатларда миллиардернинг етакчилик қилиши фонида олтин баҳоси сўнгги тўрт соат ичида 4,5 фоизга кўтарилиб кетди ва 60 долларни ташкил қилди. The Wall Street Journal шу ҳақида хабар берди.\nБундан аввал олтин нархининг 2,8 фоизга кўтарилгани ҳақида маълум қилинган эди.\nЎз навбатида, Financial Times президентлик пойгаларида Трампнинг ғолиб бўлиш имкони кўпроқ эканлигига доир янгиликлар туфайли Мексика песосининг 8 фоизга тушиб кетганини таъкидлади. Мазкур кўрсаткичлар Мексика миллий валютаси қадрининг 1994 йилдан буён илк марта шу қадар пасайиб кетганидан далолат беради.\nАҚШ сайловлар Трамп Олтин баҳоси етакчилик


Самарқандда йўлни ким тўсиб қўйди: ҳоким, прокурор ёки ЙҲХБ бошлиғи?\n09:42 / 02.02.2017\nСамарқандда шаҳар прокуратураси ёнидаги Темур Малик кўчасининг бир қисмини металл тўсиқлар ёрдамида ёпиб қўйишди, деб ёзади журналист Тошпўлат Раҳматуллаев. Бу йўл Жомий кўчасини Навоий ва Мирзо Улуғбек кўчалари билан боғлаган ҳамда унда икки томонлама ҳаракатланиш мумкин эди.\nЖурналист бу йўлда ҳаракатни чеклаш ким томонидан ўйлаб топилгани ҳақидаги саволни ўртага ташлаган. Алоҳида ҳайдовчилар Жомий ва Мирзо Улуғбек кўчалари чорраҳасида тирбандликни келтириб чиқармаслик учун Темур Малик кўчаси бўйлаб ҳаракатланишган. Бундан ташқари, бу кўча охирида Ўзбекистон фанлар Академияси филиали, катта китоб дўкони, шаҳар газетаси муҳарририяти, офислар бўлган.\nСамарқанд айланма йўлларга катта эҳтиёж сезмоқда, сабаби автомобиллар туфайли тирбандлик ҳозирдан кузатилмоқда, деб ёзади журналист. Янги кўчалар қуриш ўрнига, кимдир бор йўлни ҳам ёпиб қўйди, деган Раҳматуллаев. Маълум қилинишича, қайсидир бир кўчада автомобиль ҳаракатини чеклаш учун ҳоким қарори керак бўлади. Журналист бундай ҳужжат шаҳар ҳокимияти томонидан қабул қилинганми, деб савол беради. Агарда йўқ бўлса, у ҳолда ким ўзбошимчалик билан бу ишни амалга оширган, дея ёзган Раҳматуллаев.\nШунингдек, журналист бу ҳолат юзасидан вилоят ЙХҲБ рухсати бўлгани билан қизиққан. Ҳаттоки ҳоким бундай қарорни қабул қилиши учун мутахассисларнинг хулосаси талаб этилади. Агарда ЙХҲБ рухсат бермаган бўлса, ким ва нимага Темур Малик кўчасини тўсиб қўйди, деб савол берган Т.Раҳматуллаев. Журналистнинг маълум қилишича, ЙХҲБ бошлиғи 10 йилдан бери ушбу лавозимда ишлайди. У йўлнинг қатнов қисмини қандай ҳолларда ёпишларидан яхши хабардор бўлиши керак. Энг асосийси – бу амалдаги йўл ҳаракати қоидалари ва жамият манфаатларига зид бўлиши керак эмас.\nСуратдан кўриш мумкинки, у ерда нафақат металл панжаралар, балки тўхташ ва автомобиль қолдиришни тақиқловчи йўл белгиси ҳам ўрнатилган. Бу ҳолат шаҳар прокуратураси тўғрисида юз бермоқда. У ерда эса ўнлаб машиналар бор. Журналист ЙХҲБ ушбу маҳкама учун автомобиль тураргоҳи ташкил қилдими, деб савол берган. Ҳар ҳолда Т.Раҳматуллаевнинг маълум қилишича, бу ҳақда унга самарқандликлар хабар қилишган.


Жаҳонгир Ортиқхўжаев: “Akfa” мени компаниям, ҳоким бўлсам, нега уни бировга сотишим керак?” | Ўзбекистон ва жахон янгиликлари\nЎзбекистон Бугун 17:48 1\nТошкент шаҳар ҳокими Жаҳонгир Ортиқхўжаев “Akfa” компаниясининг асосий акцияларига эгалик қилаётганини айтди. Ҳоким “Тошкент Сити” қурилишида компаниянинг иштироки бўйича турли хорижий сайтларда эълон қилинган мақолалар юзасидан берилган саволга жавобида бу ҳақда гапириб ўтди, деб хабар берди Ҳалқ сўзи нашри.\n— Ҳа, “Akfa” менинг 20 йиллик компаниям. Уни ўзим ташкил қилганман. Тан олиб айтишим керак, шаҳар ҳокими бўлишим тушимга ҳам кирмаганди. Ҳоким бўлишим ҳақидаги хабарни ярим соат олдин эшитганман.\nЎзим ташкил қилиб, 20 йил бошқарган компанияни, 31 минг ходимни шунчаки ташлаб кетиш мумкинми? Президентимиз мени ҳоким қилиб тайинлаганларида менга компания бошқарувини бошқаларга бериш бўйича топшириқ бергандилар. Акцияларни сотиб юбориш ҳақида гап бўлмаган.\nАгар мен ҳоким бўлсам, акцияларни бировга бериб юборишга мажбурманми? Масалан, агар менда “Boeing” компаниясининг акциялари бўлса, мен ҳоким бўлсам, уни сотишга мажбурманми? Ёки “Apple” компаниясида улушим бўлса, нега уни сотишим керак? — дейди Тошкент шаҳар ҳокими Жаҳонгир Ортиқхўжаев.


Майдонда ҳокимият ходимлари\n22 март, 2018, 20:07\nКеча Тошкент вилояти ҳокимияти ва вилоят футбол федерацияси билан ҳамкорликда ҳокимлик мутасаддилари ўртасида анъанавий мини-футбол турнири ўтказилди. Бу ҳақда Тошкент вилояти Футбол Федерацияси матбуот хизмати хабар бермоқда.\nМусобақада вилоятнинг 14та тумани ҳокимияти ва Нурафшон шаҳри ҳамда вилоят ҳокимлиги мутасаддиларидан иборат жамоалар ғолиблик учун кураш олиб борди. Қизиқарли кечган турнирнинг ярим финалига Оҳангарон, Бекобод, Зангиота ва вилоят ҳокимлиги жамоалари етиб келди. Финал остонасидаги баҳсларда Оҳангарон ҳокимияти вакиллари бекободлик ҳамкасбларини 1:0 ҳисобида мағлуб этган бўлса, зангиоталиклар вилоят ҳокимлиги мутасаддиларини аяб ўтирмади – 3:0.\nТурнир давомида рақибларидан етарлича устунлик қилган зангиоталиклар якунда ғолибликни қўлга киритишди. Ярим финалда рақиб дарвозасини уч бор нишонга олган Зангиота ҳокимияти вакиллари финалда ҳам оҳангаронликларни уч бор майдон марказига таклиф қилишди.\nАйтиш керак, мусобақа самимий, дўстона кайфиятда ўтди. Вилоят футбол федерацияси учрашувларни холис ўтишини таъминлаш мақсадида мусобақага тажрибали ҳакамларни бириктирди. Хусусан, ўйинларни Халқаро тоифадаги ҳакам Андрей Цапенко, Хусан Худойбердиев, Саидхон Бойхужаев, Азизжон Каримов, Равшан Мавлонов, Холмурод Тўлагановлар бошқариб борди.\nОҳангарон – Бекобод – 1:0\nЗангиота – Вилоят Ҳокимияти – 3:0\nЗангиота – Оҳангарон 3:0


hidoyat.uz – “Мовароуннаҳр” нашриётининг сайти - Синов дарвозаси\nҚадим замонда бир подшо вазирликка муносиб номзод қидира бошлади. Энг яхши номзодни танлаш учун бир синов ўйлаб топди. Салтанатидаги энг катта дарвозани қалъага келтиришларини буюрди. Бу улкан темир эшикни кўрганлар ҳайратдан ёқа ушлади.\nАъёнлар дарвозага яқин ҳам бормади. Шунча одамнинг олдида шарманда бўлишни ўзларига эп кўрмай, бу ёғи нима бўлар экан деб кузата бошлади. Донолиги билан ном қозонган баъзи бир кишилар дарвозани бир қур айланиб кўрдилар-у, аммо эшикни очишга ҳаракат қилмадилар. Кўпчиликнинг ҳафсаласи пир бўлди: донишмандлар воз кечган ишга уринишдан не наф!\nБироқ шу чоқ бир ясовул подшодан изн сўради. Рухсат олгач, дадил бориб дастани тортди: эшик осонгина очилди. Дарвоза ҳатто қулфланмаган ҳам экан. Шунчаки ўз ҳолича ёпиб қўйилган экан.\nҲаётда айнан шундай вазият учраши амримаҳол бўлса-да, шунга ўхшаш ҳолатларга дуч келиб турамиз. Таваккалчилик, иккиланмай олға қадам ташлаш бизга муваффақият келтирса, журъатсизлигу қатъиятсизлик афсус ва аттангларга сабаб бўлади.


«Халқ давлат идораларига эмас, балки давлат идоралари халққа хизмат қилиши керак», деган тамойил кундалик ҳаётимизга татбиқ қилингач, кўп соҳаларда ижобий ўзгаришлар рўй бера бошлади.\nХусусан, банк тизимида ҳам бир қатор сезиларли ўзгаришлар рўй берди. Банк ходимлари уйма-уй юриб, аҳолига кредит олишни тавсия қилиши бундан бир неча йил олдин ҳеч биримизнинг ҳаёлимизга ҳам келмаган.\nВазият ўзгарди-да. Кредит олиш ҳам соддалаштирилди. Нақд пул муаммо эди. Бу ҳам ижобий ҳал этилиб, шаҳар ва туман марказларига пластик картадан нақд пул ечадиган банкоматлар ўрнатилди. Бу аҳолига ниҳоятда қулайлик яратди. Бунинг барчаси инсон манфаатларини ҳимоя қилиш учун қилинаётган саъй-ҳаракатлардир.\nЛекин афсуски, бугун айрим банклар яна «эски ҳаммом — эски тос» қабилида иш кўришни бошлади. Қай бир банкоматга пул ечтириш учун борманг, ҳаммасида одам гавжум. Бунга сабаб, банкомат ё ишламаётган ёки пули тугаб, қайтадан маблағ юкланиши кечикаётган бўлади. Устига-устак, даставвал, бир миллиондан беш юз минг сўмгача нақд кўринишда пул маблағи ечган банкоматлар бугун икки ёки уч юз минг сўмдан ортиқ пул ечмаяпти. Наҳотки, банкларимизда нақд кўринишдаги маблағлар тугаб қолган бўлса? Буни қандай изоҳлаш мумкин? Банк мутасаддиларининг бундай «марҳамати» вақтинчаликмиди? Банк тизимига одамлар энди ишонаётган айни пайтда яна олдингидек иш тутиш адолатданмикан?\n11:59, 07.03.2019 ✔61\n✔ 61  11:59, 07.03.2019\n✔ 85  14:09, 01.03.2019


Ўзбекистон тожик вагонларини ўтказишни бошлаган - BBC O'zbek\nImage caption Тожик расмийларига кўра, Тожикистон учун мўлжалланган юк вагонлари икки ойдан буён ўз манзилига етиб келолмаган\nТожикистон расмийларига кўра, Ўзбекистон юк вагонларининг ўз ҳудудидан Тожикистонга ўтишига рухсат берган, бироқ ҳамон юзлаб вагонлар манзилига етолмаган.\n"Роҳи Оҳани Тожикистон" давлат темирйўл ширкатининг юк ташиш бўйича хизмати раҳбари ўринбосари Андрей Тропиннинг айтишича, Ўзбекистон Тожик Алюминий заводи -"ТАЛКО" ширкатига мўлжалланган алюминий ортилган вагонларни Тожикистон ҳудудига ўтқазган.\n"Ўзбекистон шунингдек, озиқ-овқатлар, қурилиш материаллари ва айрим кимёвий моддалар ортилган вагонларнинг ўтишига рухсат берди. Аммо ҳамон Тожикистонга зарур товарлар чегарада ушлаб турилипти", деб айтган темирйўл ширкатининг юк ташиш бўйича хизмати раҳбари.\nЖаноб Тропиннинг айтишича, манзилига етказилмаган тожик юк вагонларининг сони 900 дан ошган.\nБундан олдин Тожикистон расмийлари мамлакат учун зарур ёқилғи, баҳорги экин-тикин ишларига мўлжалланган техника ва бошқа материаллар ортилган вагонлар сабаби тушунтирилмасдан Ўзбекистон ҳудудида ушлаб турилганини айтишган.\nТожикистон расмийларига кўра, Ўзбекистоннинг Душанбедаги элчиси Шоқосим Шоисломовга Тожикистон Ташқи ишлар вазирлиги юк вагонларининг ушлаб қолинаётгани борасида ўз норозилигини изҳор этган.\nТожик расмийлари фикрича, Ўзбекистон Роғун ГЭСи қурилишига мўлжалланган юк вагонлари ўтишига тўсқинлик қилишни истайди.\nУшбу тахминни Ўзбекистон расмийлари шарҳламаганлар, Ўзбекистоннинг Тожикистондаги элчиси расмий Душанбе норозилиги Ўзбекистон раҳбариятига етказилишини билдирган.\nТоғли мамлакат Тожикистоннинг ташқи дунёга чиқиши Шўролар Иттифоқи даврида фақат Ўзбекистон ҳудудидан ўтадиган йўллар асосига қурилган.\nПойтахт Душанбедан чиққан асосий автомагистрал ва асосий темирйўл Ўзбекистоннинг жанубий вилоятларидан ўтган.\nЎзбек-Афғон чегарасидаги Термиз шаҳрига борган ҳар қандай поезд Туркманистон ҳудудига киради ва 100 километрлик масофадан кейин яна Ўзбекистон ҳудудидан ўтади.\nТожикистон шимолидаги Суғд вилояти маркази Хўжанд шаҳри ҳам пойтахт Душанбе билан Ўзбекистон ҳудудидан ўтадиган поездлар билан боғланади.\nҲозир Тожикистон раҳбарияти Суғд вилояти орқали Қирғизистонга чиқадиган темирйўл барпо этиш ҳақида бош қотираяпти.\nАммо бугунги кунда Тожикистонинг ташқи дунёга чиқиш асосий йўли Ўзбекистон ҳудуди орқали бўлиб қолаяпти.


Лос-Анжелесда давлат мактаблари ёпиб қўйилди\nКалифорниянинг Сан-Бернардино шаҳрида 2 декабрь куни амалга оширилган ҳужум 14 кишининг ҳаётига зомин бўлганди.\n15 декабрь куни Лос-Анжелесдаги барча давлат мактаблар ёпиб қўйилди. Бунга мактаб кенгаши аъзосининг электрон почта орқали Сан-Бернардино шаҳридагига ўхшаш ҳужумлар такрорланишига оид хавотир уйғотган таҳдидли мактуб олгани сабаб бўлгани тахмин қилинмоқда.\nҚарор ортидан минглаб ўқув юртлари ёпилди ва 640 мингдан зиёд ўқувчи вақтинча мактабга келмай турадиган бўлди. Мактаблар фаолиятини тўхтатиб қўйиш эҳтиёт чораси эканини билдирган расмийлар хавф-хатар моҳиятини очиқламаяптилар.\nНью-Йорк маъмурияти ҳам шунга ўхшаш хат олганини, бироқ уни бир ўйин, деб малакалаганини маълум қилди. Нью-Йорк полицияси комиссари Уильям Браттон Лос-Анджелес расмийлари масалага ҳаддан зиёд кескин ёндошганини билдирди. Комиссарга кўра, хат муаллифи ўзининг исломий экстремист эканини таъкидлаган, бироқ хатда безориларга хос бўлган бир неча хатога йўл қўйган. Нью-Йорк мэри Билл де Блэзио ҳам ўқувчилар учун ҳеч қанақа хавф-хатар йўқлигига мутлақ ишонч билдирган.


2. Ўзбекистонда ҳарбий саноат мажмуасини барпо этиш вақти келди!\n3. Фарзандлари порлоқ келажаги учун қайғурган ота\n4. Кўнгли яримларга қўйнин очган Канада\n5. Россия МДҲ мамлакатлари билан визасиз тартибни қайта кўриб чиқадими?\n6. Гиёҳвандликдан бошлари гаранглар жазо колонияларида ўзларига келишса ажабмас\n7. Самарқанд ва Бухоро вилоятига янги прокурор тайинланди\nЎзбекистон Республикаси Бош прокурори Самарқанд ва Бухоро вилоятларига прокурор тайинлаш бўйича буйруқ имзолади. Ҳар икки номзод вилоятлардаги прокуратура коллегияси раислари томонидан тасдиқланган.\n8. Мирзиёев микрокредитлар бериш тизимини соддалаштирди Тадбиркорлар маҳалла раиси кафолати билан 9 миллионгача пул олишлари мумкин\n9. Хусусий тиббиёт янада ривожланади! Шавкат Мирзиёев шуни кўзда тутувчи қарор имзолади\n10. Микрокредит олиш ўта соддалашди! Имтиёзлардан фойдаланинг\n11. Соҳибқирон Амир Темур Европа манбаларида. Венеция архивидаги ҳалигача чоп этилмаган сирли маълумотлар\n12. Иштони йўқ тиззаси йиртиққа кулади-да! "Озодлик"нинг устидагиларга мактуб!\n13. Туркия фуқаролари учун виза бериш тартиботлари соддалаштирилди\n14. Наманганда "Кореяга ишга жўнатаман" деб кўпларнинг пулини олган "Остап Бендер" устидан суд бўлиб ўтди\n39 ёшли Ҳусанбой Баннаев, Остап Бендернинг изидан боришга қарор қилганда, бу ишнинг якуни “қора курси” бўлишини ўйламаган кўринади. Бўлмаса, ҳеч қўрқмасдан ўнлаб фуқаролардан 2000-4000 доллар орасида пул йиғадими Кореяга ишга жўнатаман деб.\n15. АҚШ фуқароси Тошкентда Ўзбекистонлик 33 ёшлик аёлнинг ўлимига сабаб бўлди. Қамаш керак узоқ муддатга бунақаларни!\nАсли Техаслик бўлган бу АҚШ “ковбойи” йўл ҳаракати қоидаларига амал қилганда эди, пиёдалар ўтиш йўлагидан ўтаётган аёлни кўриб тўхтаганда эди, ёш жувоннинг умрига зомин бўлмаган бўлар эди.


АҚШ Кобулда юз берган қатор портлашлар юзасидан муносабат билдирди | Qalampir.uz\nАҚШ Кобулда юз берган қатор портлашлар юзасидан муносабат билдирди\nОлам\t09 Май 12:55 5108\nАҚШ кеча, 8 май куни Кобул шаҳридаги мактабда юз берган портлашларни қоралади ва Афғонистондаги зўравонликни ҳамда тинч аҳолига қарши ҳужумларни тўхтатишга чақирди. Бу ҳақда АҚШ Давлат департаменти Матбуот хизмати раҳбари Нед Прайснинг ёзма баёнотида сўз боради.\n“Қўшма Штатлар Афғонистоннинг Кобул шаҳридаги қизлар мактабига қилинган ваҳший ҳужумни қоралайди. Биз қурбон бўлганларнинг оила аъзоларига ҳамдардлик билдирамиз. Бегуноҳ, тинч аҳолига қарши зўравонлик ва бемаъни ҳужумларни зудлик билан тўхтатишга чақирамиз. Сўнгги йигирма йил ичида эришилган ютуқлар кўкка совурилмаслигининг қатъий тарафдори бўлган Афғонистон халқини қўллаб-қувватлаймиз ва улар билан ҳамкорлик қилишни давом эттирамиз”, дейди дипломат.\nФото: Кобулдаги мактабда юз берган портлаш оқибатида жароҳатланган мактаб ўқувчилари\nЭслатиб ўтамиз, кеча, 8 май куни Афғонистон пойтахти Кобулда қатор портлашлар юз берди. Оқибатда камида 40 киши ҳалок бўлди, 60 га яқин жароҳатланди. Воқеа шаҳар мактабларидан бирида содир бўлган ва вафот этганларнинг асосий қисмини 11-15 ёшдаги ўқувчи қизлар ташкил этган.\nБундан аввал, май ойининг бошида мамлакатнинг Логар вилоятида ҳам бомба портлаши оқибатида камида 30 киши ҳалок бўлиб, 60 га яқин одам жароҳат олганди. Бу воқеа Америка коалицияси қўшинларининг Афғонистондан чиқарилиши бошланган куннинг эртасига юз берди.\nФото: Кобулдаги мактабда юз берган портлаш оқибатида ҳалок бўлган мактаб ўқувчилари\nМаълумот ўрнида, 2020 йил февраль ойи охирида АҚШ ва “Толибон” тинчлик шартномасини имзолаганди. Келишувларга кўра, Америка қўшинлари шартнома тузилганидан 14 ой ўтгач, аниқроғи 2021 йилнинг майигача Афғонистонни тарк этиши керак эди.\nБироқ, бу жараён Америка томонидан кечиктирилди. 14 апрель куни мамлакат Президенти Жо Байден АҚШнинг Афғонистондаги миссияси якунлангани ва 1 майдан бошлаб мамлакатдан қўшинларини олиб чиқишни бошлашини эълон қилди. Унга кўра, Қўшма Штатлар бу давлатдаги ҳарбийларини 2021 йил 11 сентябрга қадар олиб чиқиб кетади. Афғонистон расмийларига кўра, ўшандан бери “Толибон” мамлакат бўйлаб ҳужумларни кучайтирган.\nАфғонистон АҚШ Кобул\n03 Декабрь 14:30 61295\n03 Декабрь 15:41 45558\n03 Декабрь 20:24 41482\n03 Декабрь 17:49 34854\n04 Декабрь 11:13 28315


Абу Мусо розияллоҳу анҳудан ривоят қилинади: «Набий соллаллоҳу алайҳи васаллам у кишига: «Агар кеча сенинг қироатингни тинглаганимни кўрганингда эди. «Батаҳқиқ, оли Довуднинг мизмор(най)ларидан бир мизмор(най) сенга берилган-да!» дедилар». Икки шайх ва Термизий ривоят қилган.\nШунинг учун бу ҳақиқатни одалмарга айтиб бердилар: «Расулуллоҳ соллаллоҳу алайҳи васалламнинг, ким Қуръон ўқиса у билан Аллоҳдан сўрасин. Келажакда бир қавмлар келурки, Қуръон қироат қилиб одамлардан сўрарлар, деганларини эшитганман», дедилар.


Эрдўған Туркия АҚШ таҳдидларига қарамай С-400 тизимидан воз кечмаслигини айтди\n02:54 / 26.10.2020\nТуркия АҚШ томонидан санкциялар киритилиши таҳдидига қарамай, Россиядан сотиб олган С-400 зенит-ракета мажмуаларини ортга қайтармоқчи эмас. Бу ҳақда Туркия президенти Ражаб Тоййиб Эрдўған айтиб ўтди.\n“Сиз ким билан ўчакишаётганингизни билмаяпсиз. Биз F-35 самолётларини (АҚШ қирувчи самолётлари) сотиб олиш бўйича қадамлар амалга оширдик, пулларни тўладик, сиз эса уларни етказиб бермадингиз ва С-400’ни Россияга қайтаришимизни талаб қилмоқдасиз. Бироқ биз қабила давлати эмасмиз, биз Туркиямиз”, – деб айтган Эрдўған.\nУнинг таъкидлашича, Туркия С-400 сотиб олгани ва Тоғли Қорабоғ ихтилофида Озарбойжонни қўллаб-қувватлаётгани учун АҚШнинг санкциялар киритишидан қўрқмайди.\nЭрдўғаннинг айтишича, Анқарага ўтказилаётган босим Туркиянинг дунёдаги таъсири ошаётгани натижаси ҳисобланади. Унинг таъкидлашича, Туркия жаҳон майдонида вазиятни издан чиқармоқчи бўлаётган кучларнинг режасини бузаётганини “кечира олмаяптилар”.\n“Анқара давлатимизни босим ва ҳамлалар учун объектга айлантираётган давлатлардан ниқобни олиб ташламоқда. Қўлларидан келганини қилсинлар. Туркия тўхтамайди!” деб таъкидлаб ўтган Эрдўған.\n24 октябрда Туркия мудофаа вазирлиги расмий вакили Надида Шабнам Октўп С-400 мажмуалари жанговар навбатчиликка қўйилишини маълум қилган. Унинг таъкидлашича, Анқара С-400’ни сотиб олиши билан НАТО олдидаги мажбуриятларини бузган, деб ҳисобламайди.\n16 октябрда Туркия Синоп шаҳри яқинида С-400 мажмуасини илк бор синовдан ўтказди. Мажмуадан учта ракета отилган ва уларнинг барчаси белгиланган нишонларни йўқ қила олган.\nТуркия Россиядан С-400’нинг 4 та дивизионини сотиб олган. 2019 йил октябрида “Рособоронэкспорт” шартномани муддатдан олдин бажарганини ва Туркияга С-400’нинг барча элементлари, жумладан, ракеталарни етказиб берганини маълум қилган.


Жамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Муддатидан олдин овоз бериш бошланди\t14:51, 24 ноябрь 2016\tМамлакатимизда 2016 йил 4 декабрь куни бўлиб ўтадиган Ўзбекистон Республикаси Президенти сайловига пухта тайёргарлик кўрилди. Сайлов участкаларида сайловчиларга овоз бериш учун барча қулай шарт-шароит яратилган, деб ёзади ЎзА.\nМиллий сайлов қонунчилигимизда мамлакатимиз фуқароларининг сайлов билан боғлиқ ҳуқуқлари кафолатланган. Ўзбекистон Республикаси фуқаролари давлат ҳокимияти вакиллик органларига сайлаш ва сайланиш ҳуқуқига эгалиги, овоз бериш ҳуқуқи, ўз хоҳиш-иродасини билдириш тенглиги қонун билан кафолатланиши Бош қомусимизда мустаҳкамланган. Сайловлар умумий, тенг ва тўғридан-тўғри сайлов ҳуқуқи асосида яширин овоз бериш йўли билан ўтказилади. Ўзбекистон Республикасининг ўн саккиз ёшга тўлган фуқаролари сайлаш ҳуқуқига эга. Бу тамойиллар «Ўзбекистон Республикаси Президенти сайлови тўғрисида»ги қонунда ҳам ўз ифодасини топган. Қонунда сайлов куни ўз яшаш жойида бўлмайдиган сайловчи муддатидан олдин овоз бериш ҳуқуқига эгалиги кўрсатилган. Муддатидан олдин овоз бериш сайловга ўн кун қолганда бошланади ва сайловга бир кун қолганида тўхтатилади. Муддатидан олдин овоз беришни ўтказиш вақти округ сайлов комиссияси томонидан белгиланади ва сайловчиларнинг, кузатувчиларнинг, оммавий ахборот воситалари вакилларининг эътиборига етказилади. Муддатидан олдин овоз беришни амалга ошириш учун сайловчи сайлов кунида бўла олмаслиги сабаблари (таътил, хизмат сафари, чет элга чиқиш ва ҳоказо) кўрсатилган ариза асосида ўз яшаш жойидаги участка сайлов комиссиясидан сайлов варақасини олади. Сайловчи сайлов варақасини олганлиги ҳақида участка сайлов комиссиясининг камида икки нафар аъзоси ҳозирлигида сайловчилар рўйхатига имзо чекади. Сайлов варақаси махсус жиҳозланган яширин овоз бериш кабинасида ёки хонасида сайловчи томонидан тўлдирилади. Сайловчи қарор қабул қилади ва тўлдирилган сайлов варақасини ёпиқ конвертда участка сайлов комиссиясида қолдиради. Конвертнинг елимланган жойига участка сайлов комиссияси икки нафар аъзосининг имзолари қўйилиб, улар комиссиянинг муҳри ва сайловчининг имзоси билан тасдиқланади. Қонуннинг ушбу талаблари асосида мамлакатимизнинг барча сайлов округларида муддатидан олдин овоз бериш тартиби белгиланди. Масалан, 14-Тошкент шаҳар сайлов округининг 2016 йил 18 ноябрдаги «Ўзбекистон Республикаси Президенти сайлови тўғрисида»ги қонуннинг 31-моддасига кўра муддатидан олдин овоз бериш вақтини белгилаш тўғрисида»ги қарори қабул қилинган. Унга кўра, 2016 йил 24 ноябрдан 2 декабргача Тошкент шаҳрида сайловчиларнинг муддатидан олдин овоз бериши белгиланган. Овоз бериш белгиланган кунларда соат 9.00 дан 18.00 га қадар ўтказилади.


Жаҳон иқтисодиётида туризмнинг улуши икки бараварга камайди\nПандемияга қадар дунёдаги ҳар тўртинчи янги иш ўрни саёҳат ва туризм соҳасида яратилган, барча иш ўринларининг 10,6 фоизи (334 млн киши) ва жаҳон ЯИМнинг 10,4 фоизи (9,2 трлн доллар) туризмга тўғри келган.\n2020 йилда туризмнинг жаҳон ЯИМдаги улуши 5,5 фоизни ташкил этди, 2019 йилда бу кўрсаткич 10,4 фоизга тенг бўлганди. Бу ҳақда Жаҳон туризм ва саёҳатлар кенгаши (WTTC) ҳамда Oxford Economics ҳисоботида маълум қилинди.\n2020 йилда туризм соҳаси қарийб 4,5 трлн доллар йўқотди, жаҳон ЯИМдаги улуши 49,1 фоизга камайди. Шунингдек, 62 млн иш ўрни йўқотилди.\n«Иш ўринларини йўқотиш хавфи сақланиб қолмоқда, чунки аксарият иш ўринлари давлат дастурлари асосида қўллаб-қувватланмоқда, туризм ва саёҳатлар соҳаси тўлиқ тикланмайдиган бўлса, улар ҳам йўқотилади», – дейилади ҳисоботда.\nШу билан бирга, жаҳон миқёсида ички туристларнинг харажатлари 45, хорижлик туристларнинг харажатлари эса 69,4 фоизга камайган.


Спорт паспорти нима ва у қайси ташкилот томонидан берилади? - Халқ сўзи\nСпорт паспорти нима ва у қайси ташкилот томонидан берилади?\n01:16 22 Август 2021 Спорт\nЎзбекистонда 2015 йилнинг 4 сентябрида «Жисмоний тарбия ва спорт тўғрисида»ги Қонунга мувофиқ мамлакатимизда спортчиларнинг спорт паспорти жорий этилган.\nСпорт паспортини бериш, юритиш, алмаштириш, ҳисобга олиш ягона тизимининг амал қилиш тартибини белгилаб бериш «Спорт паспорти тўғрисидаги Низом»га (Адлия вазирлиги томонидан 2017 йил 22 ноябрда 2949 рақами билан давлат рўйхатидан ўтказилган) асосан амалга оширилади.\nШу билан бирга, Ўзбекистон Республикаси Президентининг «Ўзбекистон Республикасида жисмоний тарбия ва спортни янада такомиллаштириш ва оммалаштириш чора-тадбирлари тўғрисида» 2020 йил 24 январдаги 5924-сонли Фармонига асосан мамлакатимизда жисмоний тарбия ва спортни 2025 йилгача ривожлантириш Концепциясининг мақсадли кўрсаткичлари сифатида спорт паспортини бериш орқали спортнинг маълум бир тури билан мунтазам равишда шуғулланиб келаётган ва спорт мусобақаларида доимий равишда иштирок этувчи спортчиларнинг ягона маълумотлар базасини шакллантириш белгилаб қўйилди.\nСпорт паспорти ягона намунадаги ҳужжат бўлиб, у спортчининг бирор бир жисмоний тарбия ва спорт ташкилотига мансублигини ҳамда унинг спорт малакасини тасдиқлайди.\nНизомга мувофиқ спорт паспортини расмийлаштириш, бериш ва ҳисобини юритиш ҳамда ягона ахборот-маълумот тизимига киритиш Туризм ва спорт вазирлигининг «Спорт ва туризм хизматларини сертификатлаш маркази» давлат унитар корхонаси томонидан амалга оширилади.\nспортчининг бир жисмоний тарбия-спорт ташкилотидан бошқасига ўтиши;\nспортчининг спорт мусобақаларида иштирок этиш учун рўйхатга олиниши;\nспортчининг тиббий текширувдан ўтиши;\nспортчи томонидан спорт унвонлари ва спорт разрядларини олиш учун зарур бўлган нормалар ҳамда талабларни бажарилиши;\nшунингдек, қонунчиликда белгиланган бошқа ҳолатларда фойдаланилади.\nСпорт паспортини юритиш орқали Республика спортчиларининг ягона рўйхатдан ўтказиш тартиби, уларнинг фаолияти ва эришган натижаларнинг доимий мониторинги таъминланади.\nШунингдек мазкур ҳужжатда спортчиларнинг спорт разряди, мусобақалардаги иштироки, спорт ташкилотларига аъзолиги, тиббий кўрик натижалари, уларнинг мураббийлари тўғрисида маълумотлар ўрин олади. Спортчиларнинг дисквалификация қилиниши, давлат ва бошқа турдаги мукофотлар билан рағбатлантирилиши бўйича мамлакатдаги барча спортчиларнинг ягона электрон базаси яратилади. Натижада спортчиларни саралаш ишлари марказлашган ҳолда тизимли равишда амалга оширилади ва миллий терма жамоани сифатли спортчилар захираси билан таъминлашга эришилади.\nАхсикент тупроғидан ясалган кулолчилик буюмлари дунё кезмоқда\nКорея Республикаси Ўзбекистон фуқаросини экстрадиция қилди\nҚўшработда ҳамон қулупнай пишмоқда


Яқин келажакка назар - Уч илдиз\nЭнди Ўзбекистон Миллий университети ва Талабалар шаҳарчаси оралиғидаги кичик\nйўл бузилиб, автобус ва машиналар қатнови тўхтатилади. Чунки ҳеч замонда кўрганмисиз кўркам боғ, сўлим сайлгоҳ ичидан транспорт қатнови ўтганини. Ҳа, англаганингиздек, бу ерда гўзал иншоот қад кўтариш арафасида.\nАйни дамда Мирзо Улуғбек номидаги Ўзбекистон Миллий университети атрофидаги тезкор қурилиш ишлари бошлаб юборилган. Бунда яқин кунларда олийгоҳнинг ландшафт-дизайнининг ўзгариб, янги қиёфага кириши кўзланган. Шунингдек, 100 йиллик тарихга эга университетнинг қатор факультетлари ва уларга олиб бориладиган йўллардаги носозликлар бартараф этилиши ва талабаларга кўплаб қулайликлар яратилиши режалаштирилган.\nУниверситет атрофи бўйлаб барпо этилаётган хиёбонда барча қулайликга эга кутубхона, замонавий дам олиш айвонлари, яшил майдон ва гулзорлар барпо этилиши кўзда тутилган.\nNext story Беруний ҳайкали ҳақиқий жойини топди!\nPrevious story Икки буюк алломага эҳтиром


Ўшлик Багира Қирғизистон байроғини кўкка кўтарди | ҚИРҒИЗИСТОН ЯНГИЛИКЛАРИ\nЎшлик Багира Қирғизистон байроғини кўкка кўтарди\nЎрта Осиё кинологлари ўртасида бўлиб ўтган халқаро мусобақада Қирғизистон чегарачилари фахрли ўринларни эгаллади. Ўшлик Багира номли ит биринчиликни қўлга киритди.\nМустаҳкам чегара давлат тинчлигини ва фаровонлигини белгилайди. Бугун юртимиз сарҳадларини ҳимоя қилишда чегарачиларимиз билан биргаликда ўргатилган итлар катта вазифаларни бажариб келмоқда. Қозоғистонда бўлиб ўтган мусобақа, бизнинг чегарачиларнинг зўр тайергарликка эга эканини кўрсатди. Ўшдаги чегара хизматида 2 йилдан бери хизмат қилаетган Багира исмли ит барча синовларни аъло баҳоларга топшириб мусобақада биринчиликни кулга киритди.\n"Багира уч ёшда" - дейди чегарачи Мурат Дуронов - менинг қўлимга уч ойлигида келган. Мен уни тарбияладим. Меҳримни аямадим. Шунинг эвазига Багира менга ўз садоқатини кўрсатади. Мусобақада ҳам юзимни ерга қаратмади - қувонади М. Дуронов. " Багира бангизотларни топувчи ит. Олмотадаги мусобақа вақтида ёмгир еғиб юборди. Бошқа давлатнинг чегарачи итлари ёмон об-ҳавода ишлай олмаслигини кўрсатди. Багира эса ҳар қандай об-ҳавода банги зотни топа олади. У бошқа инструкторларни лол қолдирган ҳолда вазифани бажарди - мақтанади чегарачи.\nХалкаро мусобақада беш давлат чегарачилари иштирок этган. Тадбир "Чегара бошқарилишга ёрдам" ПРООН дастурининг 10 йиллик муносабати билан ўтказилди.\nФахрли ўринларни эгаллаб қайтган қирғиз чегарачиларини ҳамкасабалари зўр олқишлар билан кутиб олди.\n"Бизнинг олдимизда бугун катта иш турибди. Биз юртимиз чегараларини кўз қорачиғидай сақлашимиз, сидқидилдан қўриқлашимиз шарт. Давлатимиз чегарасини бузувчилар, тинчлигимизни кўра олмайдиган душманларимиз етарли. Шунинг учун биз зўр тайёргарлик куришимиз, ўз Ватанимизни севишимиз, уни қўриқлашимиз даркор! - дейди Жанубий чегара хизматининг бошчиси Алимбаев.\nЗўр натижаларни кўрсатган чегарачилар фахрий ёрлиқлар, пул мукофотлари, совринлар билан сийланди. Багира эса "Зўр чегарачи" медали билан тақдирланди.\nМуаллиф: Эркин Саидхосилов\nМуҳаррир: Хулкар Исомова\nАввалги мақолаЎшда кўприк қурилиши 1 июл куни бошланади\nНавбатдаги мақола«Азия Микс» Юрмалада ўтувчи «Голосящий КиВиН»га боради


Газета СБХ / 2021 год / № 30 / Тадбиркор эътиборга\nТашкилотлар ўзини ўзи банд қилган шахсларни шартнома асосида бир марталик хизматлар кўрсатиш ва ишларни бажаришга жалб қилиши мумкин (Низом 2-б., 23.12.2020 йилдаги 806-сон ВМҚга 1-илова).\nБу ҳолда фуқаро ва у билан шартнома тузаётган корхона нималарга эътибор қаратиши зарур?\nСаволга солиқ маслаҳатчиси Гулнора ЭРГАШЕВА жавоб берди:\n– Ўзини ўзи банд қилган шахслар – меҳнат даромади олишга йўналтирилган, жисмоний ва юридик шахсларга хизматлар кўрсатиш, ишларни бажариш бўйича шахсий меҳнати билан иштирок этишга асосланган фаолиятни мустақил амалга оширадиган жисмоний шахслар. Ушбу шахслар солиқ органларида ўзини ўзи банд қилган шахс сифатида (ЯТТ эмас!) рўйхатдан ўтказилган бўлишлари керак, улар меҳнат стажи ҳисобга олиниши ва рағбатлантирувчи имтиёзлардан фойдаланиш ҳуқуқига эгалар (Низом 2-б., 23.12.2020 йилдаги 806-сон ВМҚга 1-илова).\nАгар ўзаро муносабатлар ўзини ўзи банд қилган шахс ва буюртмачи-юридик шахс ўртасида қурилса, шартнома ёзма шаклда тузилиши зарур (Низом 24-б.).\n● шартнома қандай ишларни бажариш учун тузилган;\n● меҳнатга ҳақ тўлаш шартлари;\n● ишларни бажариш ва ҳақ тўлаш муддатлари;\n● ишларни бажаришга харажатларни қоплаш ва уларни қабул қилиш шартлари;\n● шартномани бекор қилиш, низоларни кўриб чиқиш шартлари.\nШартноманинг тасдиқланган шакли мавжуд эмас, шундай экан, уни сизнинг корхонангиз хусусиятларини ҳисобга олган ҳолда тузиш – сиздаги юристларнинг вазифаси.\nБундай шартномани тузишда Фуқаролик кодексига амал қилиш зарур (Низом 25, 26-б.). Ўзини ўзи банд қилган шахс билан буюртмачи-жисмоний шахс ўртасидаги ўзаро муносабатлар иш муомаласи одатларига асосланса, оғзаки шаклда битим тузишга йўл қўйилади (Низом 24-б.).\nИнтернет тармоғи орқали хизматлар кўрсатувчи (ишлар бажарувчи) ўзини ўзи банд қилган шахсларга (фриланс) қуйидаги ҳуқуқлар берилган:\n● кўрсатилган хизматлар (бажарилган ишлар) учун чет элдаги жисмоний ва юридик шахслар – норезидентлардан хорижий валютадаги тўловларни ТСОЯЭАТга тегишли маълумотларни киритмаган ҳолда Ўзбекистоннинг банкларидаги ҳисобрақамларига қабул қилиш;\n● контракт тузмасдан, келишув тўғрисидаги оммавий таклифни (оферта) қабул қилиш ёки электрон ёзишмалар алмашиш ёхуд ҳисоб-китоб фактураларни (инвойс), шу жумладан электрон шаклда тақдим қилиш йўли билан чет эллик жисмоний ва юридик шахсларга хизматлар кўрсатиш (ишлар бажариш) (8.06.2020 йилдаги ПҚ-4742, 4-б.).\nЎзини ўзи банд қиладиган шахслар учун фаолият (ишлар, хизматлар) турлари рўйхати Президентнинг 8.06.2020 йилдаги ПҚ-4742-сон қарори билан тасдиқланган ва 68 та фаолият турини ўз ичига олади.\nҲар қандай ҳолда оғзаки ёки ёзма шартноманинг предмети – ўзини ўзи банд қилган шахс томонидан ДСХОда рўйхатдан ўтишда танланган фақат бир марталик хизматлар кўрсатиш ва ишларни бажариш бўлиши мумкинлигини ҳисобга олинг. Акс ҳолда бундай шартнома ҳам жисмоний шахс, ҳам ташкилот учун муаммони юзага келтиради.\nСолиқ органлари бундай битимни жисмоний шахс (ўзини ўзи банд қилган шахс билан эмас) билан фуқаролик-ҳуқуқий тусдаги шартномага қайта малакалаши мумкин. Ва ушбу суммалардан СКга мувофиқ қўшимча ЖШДС ва ижтимоий солиқ ҳисоблашлари мумкин (Низом 7-б.). Бундан ташқари, томонлар бундай «нотўғри расмийлаштирилган» шартнома бўйича шартномаларни расмийлаштириш талабларини бузганлик учун жавобгарликка тортилишлари мумкин.\nЭътиборингизни қаратаман: СКнинг 369-моддаси 1-қисми 9-бандига асосан қонун ҳужжатларида белгиланадиган тартибда ўзини ўзи банд қилган шахсларнинг меҳнат фаолияти натижасида олинган даромадлар жисмоинй шахснинг жами даромадига киритилмайди. Демак, уларга ЖШДС ва ижтимоий солиқ солинмайди.\nЎзини ўзи банд қилган шахс сифатида рўйхатдан ўтиш\nЎзини ўзи банд қилган шахс сифатида рўйхатдан ўтиш учун шахсан солиқ органларига бориш мажбурий эмас. Рўйхатдан масофадан soliq мобиль иловаси (мобиль телефон ёки планшет) орқали ёки солиқ тўловчи-жисмоний шахснинг шахсий кабинетида ўтиш мумкин (Низом 8-б.).\nМобиль илова ёки шахсий кабинет орқали рўйхатдан ўтиш факти бўйича ўзини ўзи банд қилган шахсга ўзини ўзи банд қилган шахс сифатида рўйхатдан ўтганлиги тўғрисида QR-код эга бўлган маълумотнома юборилади (Низом 12-б.).\nХудди шу мобиль илова орқали ўзини ўзи банд қилган шахслар:\n● буюртмаларни қабул қилиш ва кўрсатилган хизматлар (товарлар) учун тўловларни амалга оширишлари;\n● юридик шахсларга хизматлар кўрсатишда (товарларни сотишда) ЭҲФни тақдим қилишлари;\n● ихтиёрий асосда даромадлар ва харажатлар ҳисобини юритишлари. Ушбу маълумотлардан кейинчалик, шу жумладан кредит олиш ва (ёки) солиқларни ҳисобдан чиқариш мақсадида фойдаланиш мумкин;\n● ўзларининг шахсий товарларини (ишларини, хизматларини) реклама қилишлари;\n● кўрсатилаётган хизматлар (товарлар) сифатини баҳолаш ва истеъмолчилар томонидан фикр-мулоҳазалар қолдиришлари мумкин (ПҚ-4742-сон қарор 5-б.).\nБу 10 та муҳим жиҳатни эсдан чиқарманг\n1. Ўзини ўзи банд қилган шахс сифатида рўйхатдан ўтказилган жисмоний шахс якка тартибдаги тадбиркор сифатида рўйхатдан ўтказилиши зарур эмас (Низом 4-б.).\n2. Ўзини ўзи банд қилган фуқаро ёлланма ходимлар меҳнатидан фойдаланишга ҳамда тадбиркорлик субъектларига ёлланган ходим сифатида меҳнат фаолиятини амалга оширишга ҳақли эмас (Низом 5-б.).\n3. Ташкилотлар томонидан ўзини ўзи банд қилган шахсларни шартнома асосида бир марталик хизматлар кўрсатиш ва ишларни бажариш бўйича фаолиятга жалб қилишга йўл қўйилади. Ўзини ўзи банд қилганлар меҳнатига ҳақ тўлашга ижтимоий солиқ солинмайди (Низом 6-б.).\n4. Ўзини ўзи банд қилган шахснинг даромадларига ЖШДС солинмайди (Низом 7-б.).\n5. Ўзини ўзи банд қилган шахсларнинг Рўйхатга мувофиқ меҳнат фаолиятидан ташқари олинган даромадларига умумий тартибда солиқ солинади (Низом 7-б.).\n6. Ўзини ўзи банд қилган шахслар томонидан меҳнат стажи ҳисобланиши учун қонун ҳужжатларида белгиланган миқдорда ижтимоий солиқ тўланади (Низом 7-б.).\n7. Агар ўзини ўзи банд қилган шахс ўз меҳнат фаолиятини тўхтатса, у ўз фаолиятини тўхтатгунига қадар солиқ органига фаолиятни тўхтатиш тўғрисидаги билдиришномани махсус мобиль илова ёки шахсий кабинет орқали юбориши керак. Буни фаолиятни тўхтатгунга қадар амалга ошириш зарур (Низом 17-б.).\n8. Солиқ органи томонидан олинган фаолияти вақтинчалик тўхтатилганлиги тўғрисидаги билдиришнома меҳнат фаолиятини амалга оширмайдиган даврда ижтимоий солиқни тўлашни тўхтатиб туриш учун асос бўлади (Низом 18-б.).\n9.Ўзини ўзи банд қилган шахслар қонун ҳужжатларида белгиланган тартибда НКТ ва банк пластик карточкалари орқали ҳисоб-китоблар бўйича тўлов терминалларидан фойдаланади. Шунингдек улар тижорат банкларида ҳисобварақлари очиши мумкин (Низом 20-б.).\n10. Soliq махсус мобиль иловаси орқали даромадлар ва харажатлар ҳисобини юритаётган ўзини ўзи банд қилган шахсларга тижорат банклари томонидан кредитлар якка тартибдаги тадбиркорлар учун қонун ҳужжатларида белгиланган тартиб асосида берилади (Низом 21-б.).


Бугун кундуз куни Ўзбекистонда ҳаво ўзгариб туради — Sof.uz\nРеспублика Гидрометеорология марказининг хабар беришича, 29 апрель куни Тошкентда ҳаво ўзгариб туради, ёғингарчилик бўлмайди. Шарқдан секундига 7-12 метр тезликда шамол эсади. Кечаси 14-16 даража илиқ, кундузи 29-31 даража иссиқ бўлади.\nҚорақалпоғистон Республикаси ва Хоразм вилоятида ҳаво ўзгариб туради, ёғингарчилик бўлмайди. Шарқдан секундига 7-12 метр тезликда шамол эсади. Кечаси 14-19 даража илиқ, кундузи 28-33 даража иссиқ бўлади.\nБухоро ва Навоий вилоятларида ҳаво ўзгариб туради, ёғингарчилик бўлмайди. Шарқдан секундига 7-12 метр тезликда шамол эсади. Кечаси 14-19 даража илиқ, кундузи 28-33 даража иссиқ бўлади.\nТошкент ва Сирдарё вилоятларида ҳаво ўзгариб туради, ёғингарчилик бўлмайди. Шарқдан секундига 7-12 метр тезликда шамол эсади. Кечаси 12-17 даража илиқ, кундузи 27-32 даража иссиқ бўлади.\nСамарқанд, Жиззах вилоятларида ҳаво ўзгариб туради, баъзи жойларда қисқа муддатли ёмғир ёғиб, момақалдироқ бўлиши мумкин. Шарқдан секундига 7-12 метр тезликда шамол эсади. Кечаси 12-17 даража илиқ, кундузи 27-32 даража иссиқ бўлади.\nҚашқадарё ва Сурхондарё вилоятларида ҳаво ўзгариб туради, ёғингарчилик бўлмайди. Шарқдан секундига 7-12 метр тезликда шамол эсади. Кечаси 15-20 даража илиқ, кундузи 32-37 даража иссиқ бўлади.\nАндижон, Наманган ва Фарғона вилоятларида ҳаво ўзгариб туради, ёғингарчилик бўлмайди. Шарқдан секундига 5-10 метр тезликда шамол эсади. Кечаси 12-17, кундузи 23-28 даража илиқ бўлади.\nРеспубликамизнинг тоғолди ва тоғли ҳудудларида ҳаво ўзгариб туради, баъзи жойларда қисқа муддатли ёмғир ёғиб, момақалдироқ бўлиши мумкин. Шарқдан секундига 7-12 метр тезликда шамол эсади. Кечаси 7-12, кундузи 17-22 даража илиқ бўлади.


"ТОЗА ҲУДУД" КОРХОНАСИ ИШИГА НИМА ХАЛАЛ БЕРАЯПТИ?\nOldingi maqola ЮКСАЛАЁТГАН ЮКСАЛИШ\nKeyingi maqola САЁҲАТ КИШИГА ЗАВҚ БЕРАДИ...\nМаълумки, Ўзбекистон Республикаси Президентининг ўтган йил 21 апрелидаги "2017-2021 йилларда маиший чиқиндилар билан боғлиқ ишларни амалга ошириш тизимини тубдан такомиллаштириш ва ривожлантириш чора-тадбирлари тўғрисида"ги қарори билан барча вилоятлар экология ва атроф-муҳитни муҳофаза қилиш бошқармалари ҳузурида "Тоза ҳудуд" давлат унитар корхоналари ташкил этилган эди.\nМана, орадан 1 йилга яқин вақт ўтди. Хўш, қарор ижроси қай даражада таъминланди? "Тоза ҳудуд" корхоналари нечоғлик самарали ишлаяпти?\nТан олиш керак, вилоятда бу борада айтарли ўзгариш сезилгани йўқ. Жойларда маиший чиқиндилар билан боғлиқ ишлар илгари қандай бўлса, ўтган бир йил ичида фавқулодда ўзгаришларни кўрмадик. Хўш, нега? Қандай омиллар "Тоза ҳудуд" корхоналари ишини самарали йўлга қўйишга тўсқинлик қилаяпти?\nЎрганишлар бунинг бир қанча сабаблари борлигини кўрсатмоқда. Аввало, тизим - мутахассисларга муҳтож. Ҳолбуки, Президент қарорида "Тоза ҳудуд" ДУК штатларини 2 ой муддатда малакали мутахассислар билан таъминлаш вазифаси қўйилган эди. Бироқ орадан бир йил ўтган бўлишига қарамай вилоятда бу борадаги ишлар ниҳоясига етказилганича йўқ. Корхона ходимлари штат бирлиги 617 та бўлса, амалда 563 киши ишга олинган. Қолган ўринлар нега банд этилмай тургани қизиқ. Боз устига ишга қабул қилинганларнинг аксарияти 3-4 ойдан сўнг ишни ташлаб кетиб қолаётган экан.\nМаълум бўлишича, пул тушуми йўқлиги, шунинг учун ойлик маошлари ўз вақтида берилмаётгани сабабли ишни ташлаб кетаётганлар ҳам бор.\nГапимиз қуруқ бўлмаслиги учун бу ҳолатни корхонанинг Ғузор тумани филиали мисолида таҳлил қилиб кўрамиз. 2017 йилнинг 1 августидан 2018 йилнинг 14 январигача ишчиларнинг ойлик маошлари ва бошқалардан қарздорлик 52 миллион сўмни ташкил этган. Филиал раҳбари Сардор Раҳимқуловнинг таъкидлашича, бу қарздорлик аввалги раҳбарнинг ишни тўғри ташкиллаштира олмаганлиги оқибатида юзага келган. Аввалги раҳбарни айблаш осон, бироқ бугун мазкур филиалда 25 та бўш иш ўрни зарур ходимлар билан тўлдирилмаётганини нима билан изоҳлашаркин? Айтишларича, ишлайдиганлар топилмаётган эмиш. Бўлиши мумкин, маошни ўз вақтида беролмайдиган субъектда ким ҳам узоқ ишлайди, ишга киради?\nШундай баҳоналар сабаб ҳам айни пайтда филиал томонидан Ғузор туманидаги аҳолининг 20 фоизи ҳам қамраб олинмаган. 60 мингта абонент билан шартнома тузиш режалаштирилган, амалда эса бу кўрсаткич бор-йўғи 6 фоизни ташкил этади, холос.\nПул тушуми йўқ, аҳоли бу хизмат туридан фойдаланишни хоҳламаяпти, деб қўл қовуштириб ўтириш билан иш битмайди. Ишни жонлантириш учун аввало уни тўғри ташкил этиш, корхона, унинг филиалларини мутахассис кадрлар билан тўлиқ таъминлаш, фуқароларнинг ўзини ўзи бошқариш органлари билан яқин ҳамкорликда абонентлар билан шартномалар тузиш ва унинг шартлари корхона томонидан рисоладагидек бажарилишини таъминлаш, кейин тўловларнинг ўз вақтида амалга оширилиши талабини қўйиш зарур. Иш тўғри ташкиллаштирилмас экан, бу борада силжиш бўлмаслиги кундек равшан.\nМаълумотларга кўра, корхона балансига шу кунга қадар ободонлаштириш бошқармаларидан 110 та махсус техника қабул қилиб олинган. Ўтган йили 13 та махсус техника - ассенизацион машина харид қилинган. Бир қарашда бу рақамлар салмоқлидай. Аммо вилоятда 730 та маҳалла борлигини ҳисобга оладиган бўлсак, 7-8 маҳаллага битта техника тўғри келиши ва хизмат сифати, даражаси қандай бўлиши ойдинлашади.\nҚолаверса, бу техникаларнинг бир нечтаси бутунлай ишдан чиққан, 30 фоизидан ортиғида шиналар яроқсиз ҳолга келган, аккумуляторлари ишламайди. Корхона мана шундай ҳолатдаги транспорт воситалари билан ўз зиммасига юклатилган вазифаларни уддалай оладими?\n- Жорий йил охиригача 7,5 миллиард сўм маблағ эвазига чиқинди ташийдиган 16 та махсус машина харид қилинади, - дейди вилоят экология ва атроф-муҳитни муҳофаза қилиш бошқармаси ҳузуридаги “Тоза ҳудуд” давлат унитар корхонаси директори Комил Қаимов. - 2021 йилгача балансимиздаги транспорт воситалари сони 250 тага етказилиши кўзда тутилган. Унгача борларини амаллаб туришимизга тўғри келади.\nКорхона раҳбарининг гапларидан англашилаяптики, демак, 2021 йилгача чиқиндини тартибга солиш бўйича вилоятда айтарли ўзгариш бўлмайди.\nАйни пайтда Деҳқонобод, Косон ва Чироқчи туманлари филиаллари ўз биносига эга эмас. Корхонанинг Ғузор тумани филиали ижарада фаолият юритаяпти. Ҳолбуки, қарорда "Тоза ҳудуд" ДУК ва унинг туман ва шаҳарлардаги филиалларига ишлаб чиқариш эҳтиёжлари учун жойлашган ҳудудидан бинолар ва хоналарни бепул фойдаланиш ҳуқуқи билан тақдим этиш белгиланган. Туман ҳокимликлари мутасаддиларининг масалага панжа орасидан қараб келишаётгани ҳам албатта ишлар ривожига таъсир этмасдан қолмаяпти.\nЧиқиндиларни ташиб кетиш учун кўрсатиладиган хизматлар учун тўлов вилоят ҳокимининг қарори билан белгилаб берилган. Унга кўра, тўлов миқдори ҳар бир кишига 1 ойга 2100 сўм, юридик шахсларга эса бир куб метр чиқинди учун 34 минг сўм қилиб белгиланган. Бироқ аҳоли бу нархдан тўла бохабар, деб бўлмайди. Масалан, биз ўрганиш олиб борган Яккабоғ, Ғузор, Деҳқонобод туманлари аҳолиси кўрсатилган хизматлар учун тўлов у ёқда турсин, ушбу корхона ҳақида ҳали тузукроқ тушунчага эга эмас.\nКорхона маълумотларига кўра, чиқинди қишлоқ жойларда, шунингдек? туман марказларида ҳафтасига 2-3 марта сигнал усулида, кўп қаватли уйлар олдидаги майдончалардан эса ҳар куни ташиб кетилади.\nАгар шундай бўлса, қишлоқ жойларда, кўп қаватли уйлар ёнида уюлиб ётган чиқинди қаердан пайдо бўлаяпти? Мисолми? Хоҳлаган қишлоқ ёки "дом" тарафга ўтинг, бундай ҳолатга дуч келмасангиз, айтасиз. Аслида туман марказларида ўн кунда ёки ойда бир чиқинди ташиб кетилаяпти, дейилса тўғри бўларди. Рисоладагидек хизмат кўрсатилмагач, пул тўла деб кимга ҳам айта оласиз?!\nАйни пайтда "Тоза ҳудуд" корхонаси томонидан чиқиндиларни тўплаш ва олиб чиқиб кетиш бўйича 600 минг абонент билан шартнома тузилган экан. Аслида бу ҳам катта рақам эмас. Бу аҳолининг 30 фоизи билан шартнома тузилган, дегани (фақат шартнома тузиш билан эса иш битмайди, хизмат ҳам кўрсатиш керак). Қамраб олинмаган қишлоқ, маҳаллалар анчагина, чиқинди билан боғлиқ муаммолар ҳам шунга яраша.\nУмуман олганда, вилоятда "Тоза ҳудуд" корхонаси ишини самарали йўлга қўйишга халал бераётган омиллар кўп. Бироқ фаолиятни ўнглашга бўлган ҳаракат сезилмайди. Бинобарин, мазкур корхонага чиқиндиларни тартибга солиш бўйича катта ишонч билдирилганди. Бироқ корхона бу ишончни оқлаш ўрнига ўз муаммолари гирдобида ўралашиб ётибдики, уларнинг чиқиндини тартибга солишларидан ҳозирча тайинли умид йўқ.


Ўзбекистон — Тожикистон: стратегик ҳамкорлик йўлида - Халқ сўзи\n16:03 16 Август 2018 Сиёсат\nШу йилнинг 17-18 август кунлари Тожикистон Республикаси Президенти Имомали Раҳмоннинг Ўзбекистонга давлат ташрифи кутилмоқда. Ушбу воқеа, шубҳасиз, ўзбек-тожик муносабатларида алоҳида аҳамият касб этади ва икки томонлама мулоқотлар мавзусининг бутунлай янгича сифатини намойиш қилади. Тожикистон етакчисининг Ўзбекистонга сўнгги расмий ташрифи бундан 17 йил аввал амалга оширилган. Бу галги ташриф икки биродар халқларнинг самимий истак ва интилишларини, ўзаро манфаатли кўп томонлама ҳамкорлик йўлидан бориш ниятини ифодалайди.\nБизнинг халқларимизни умумий тарих, маданият ва маънавий қадриятлар, ўзаро ҳурмат ҳамда яхши қўшничиликнинг кўп асрлик анъаналари бирлаштириб туради. Бу яқинлик Ўзбекистон билан Тожикистон ўртасидаги муносабатлар учун мустаҳкам замин, асосий тамойил бўлиб хизмат қилади.\nДипломатик алоқалар ўрнатилган 1992 йилдан буён икки мамлакат ўртасида давлатлараро, ҳукуматлараро ва идоралараро даражада юздан ортиқ шартнома ҳамда келишувлар имзоланган. Бу ҳужжатлар ҳамкорликнинг муҳим йўналишларини қамраб олди ҳамда сиёсий, савдо-иқтисодий ва бошқа соҳаларда биргаликдаги ҳаракатларни мустаҳкамлаш учун асосга айланди. 1993 йил 4 январда имзоланган Дўстлик, яхши қўшничилик ва ҳамкорлик тўғрисидаги шартнома ҳамда 2000 йил 15 июндаги Абадий дўстлик тўғрисидаги шартномада икки томонлама муносабатларнинг асосий тамойиллари белгилаб қўйилган. Булар: мустақиллик ва давлат суверенитетини ўзаро ҳурмат қилиш, тенг ҳуқуқлилик, бир-бирининг ички ишларига аралашмаслик, давлат даражасида ҳам, хўжалик юритувчи субъектлар даражасида ҳам ўзаро манфаатли иқтисодий шерикчилик алоқаларини ўрнатишга интилиш.\nЎзаро дўстона алоқалар аниқ амалий қадамлар билан бойитилган ҳолда,ўсиб борувчи траектория бўйлаб ривожланмоқда. Халқаро кузатувчилар “ёриб чиқиш” сингари таърифларни тобора кўпроқ ишлатишяпти. Ҳамкорликнинг янги саҳифаси икки халқ манфаатлари йўлидаги янги мақсадлар ва истиқболлар билан тўлган.\n2016 йил сентябрдан то шу кунга қадар Ўзбекистон ва Тожикистон етакчилари олти марта учрашдилар, бир қатор телефон сўзлашувлари амалга оширилди. Мулоқот характери кўп жиҳатдан Президентлар ўртасида шаклланган ўзаро ишончдан келиб чиқади. Бу жиҳат давлатлар етакчилари бир-бирларига “азиз биродарим” дея мурожаат қиладиган норасмий муносабатда ҳам намоён бўлади.\nҚонун чиқарувчи идоралар ўртасидаги муносабатларни ривожлантириш мақсадида 2017 йил декабрда Ўзбекистон Республикаси Олий Мажлисининг Тожикистон Парламенти билан ҳамкорлик бўйича Парламентлараро гуруҳи тузилди. Яқин вақт ичида унинг илк йиғилишини ўтказиш режалаштирилмоқда.\nШу йил май ойида Тошкентда Ўзбекистон ички ишлар вазири П. Бобожонов билан Тожикистон ИИВ раҳбари Р. Раҳимзоданинг учрашуви ўтказилди. Терроризм, экстремизм, трансмиллий уюшган жиноятчилик, ноқонуний миграция, одам савдосига қарши курашиш, тезкор ахборот алмашинуви бўйича ҳамкорлик масалалари муҳокама қилинди. Экстремистик ва террорчилик тузилмалари фаолиятига қарши туриш бўйича 2018-2019 йилларга мўлжалланган комплекс чора-тадбирлар қўшма режаси имзоланди.\nТожикистон Ўзбекистоннинг янги минтақавий сиёсатини қўллаб-қувватламоқда. Шу йил март ойида Остонада бўлиб ўтган Марказий Осиё давлатлари раҳбарларининг Биринчи маслаҳат учрашувида Президент Имомали Раҳмоннинг қатнашиши бунинг тасдиғи бўлди. Шу билан бирга, Тожикистон БМТ Бош Ассамблеясининг “Марказий Осиё минтақасида тинчлик, барқарорлик ва изчил тараққиётни таъминлаш бўйича минтақавий ва халқаро ҳамкорликни мустаҳкамлаш” резолюциясини қабул қилиш, ШҲТга аъзо давлатларнинг темир йўл бўйича идоралари раҳбарларининг мунтазам учрашувларини ўтказиш ваШҲТ давлат раҳбарларининг Ёшларга қўшма мурожаатини қабул қилиш, шунингдек, 2020 йилда ИҲТнинг Фан ва технологиялар бўйича иккинчи саммитини Ўзбекистонда ўтказиш борасидаги Шавкат Мирзиёев томонидан илгари сурилган ташаббусларни тўла қўллашини билдирди.\nГеографик жойлашувни инобатга олиб айтиш мумкинки, мамлакатларимиз Афғонистондаги можарони ечишда муҳим роль ўйнайди. Душанбе Афғон инқирозини ҳал қилиш бўйича расмий Тошкент позициясига қўшилади. Шу йил мартда Афғонистон бўйича юксак даражада ташкил қилинган халқаро анжуманда Тожикистон ТИВ раҳбарининг иштироки бунинг ёрқин исботидир.\n2017 йил якунларига кўра, товар айланмаси 240 миллион долларни ташкил қилди. Бу сўнгги 20 йил ичидаги энг юқори кўрсаткичдир. 2018 йилнинг биринчи ярмида Ўзбекистон ва Тожикистон ўртасидаги ўзаро савдо ҳажми 2017 йилнинг шу давридагига нисбатан 35 фоиз ўсган. Ўзбекистонда тожик бизнеси вакиллари иштирокидаги 24 корхона фаолият кўрсатмоқда, Тожикистонда эса юртимиз тадбиркорлари билан ҳамкорликда ташкил қилинган 9 та корхона бор. 2017 йилда Тожикистонда Ўзбекистоннинг 6 та “Савдо уйи” очилди. Шу йил февраль ойида Тошкентда Тожикистоннинг “Савдо уйи” иш бошлади.\nШу йил март ойида тўққизта назорат-ўтказиш пунктининг очилиши ва виза тартибининг бекор қилиниши катта воқеа бўлди. Икки мамлакат фуқаролари бу қарорни кўтаринки руҳ билан қарши олди. Ҳис-ҳаяжонини яшира олмаган бу одамлар ўз изоҳларида “ниҳоят изтиробларимиз якун топди”, “бўлаётган воқеалар ҳаммани шодлантирди”, “ўзгаришлар қалбларда умид уйғотмоқда”, деб ёздилар. Йиллар давомида тўпланган энг оғриқли масалалар ҳал бўлди. Шубҳа йўқки, бу ишлар Ўзбекистон ва Тожикистон етакчиларининг қатъий сиёсий иродаси туфайли юз берди.\nШавкат Мирзиёев Имомали Раҳмон билан учрашувда қайд этганидек, “Ўзбекистон ва Тожикистон халқларини биродарликнинг ўзига хос ришталари боғлаб туради. Асрлар мобайнида ёнма-ён яшаб, улар тарихий маънавий илдизлар, маданиятлар, анъаналар, одатларнинг уйғунлиги билан боғланган. Уларни бир-биридан айри ҳолда тасаввур қилишнинг ўзи кўнгилни хира қилади”. Бу сўзларда икки биродар халқларнинг орзу-истаклари мужассам.\nБуюк тожик шоири Абдулло Рудакий ёзган:\nБуюк аждодларимиз ва мутафаккирларимиз Навоий ва Жомий, Абдурауф Фитрат ва Садриддин Айний, Ғафур Ғулом ва Мирзо Турсунзода, Абдулла Орипов ва Лойиқ Шерали ўзбеклару тожикларнинг самимий ва соф дўстлигини тараннум этганлар.


Ғулом Абдиев. Генерал Жўрабекнинг чевараси (2009) - www.ziyouz.uz\nБош саҳифа МатбуотҲозирги давр матбуотиҒулом Абдиев. Генерал Жўрабекнинг чевараси (2009)\nНорқобил деган дўстим “Сени бир фариштасифат момо билан таништираман”, — деб мени Қарши шаҳрининг Бешкент ариғи бўйидаги ўн олтинчи хонадонга бошлади. Уйда онахон ёлғиз экан. Бизни кўриб, у кишининг юзида хурсандчилик белгиси пайдо бўлди.\n— Келинглар, болаларим ўтиринглар, — деди ая бир менга, бир ҳамроҳимга юзланиб. Онахонга қарайман. Қўлида оқ тошли тасбеҳ, диван устида мункайибгина ўтирибди.\nБироз нафас ростлаб олганимиздан кейин дўстим онахонни “Ўзбекнинг биринчи генералларидан ҳисобланган Жўрабекнинг чевараси” деб таништирди. Шу лаҳза тарихчи олим Обод Жўрақуловнинг “Генерал Жўрабек қадрияти” рисоласини ўқиб чиққаним ва ундаги ўзбек генерали ҳақидаги хотиралар кўз ўнгимдан бир-бир ўта бошлади…\nЖўрабек 1840 йили Китоб беклигига қарашли Гулгунпуш қишлоғидаги Қаландар қори ўғли хонадонида туғилган. 1852 йили Бухоро амири Насрулло Шаҳрисабзга бостириб кириб, шаҳар аҳлини асир олади. Улар орасида 12 ёшли Жўрабек ҳам бор эди. Тўрт йил амир хизматида бўлган Жўрабек, унинг ишончини қозонади ва тўқсабо (полковник) унвонини олишга эришади. Ўн олти ёшида эса тан олинган лашкарбоши лавозимини эгаллайди.\nАмир Музаффар Бухоро амирлиги сарҳадларига тобора яқинлашиб келаётган чор Россияси қўшинларига қарши жанг эълон қилганда Жўрабек ва Бобобек бошлиқ Китоб ва Шаҳрисабз бекликлари Бухоро амири билан ўзаро низолари бўлса-да, бирлашиб жангда қатнашиш истагини билдирадилар.\nЗирабулоқ яқинида бўладиган урушга тайёргарлик кетаётганида Самарқандда рус чоризмига қарши халқ қўзғолони бошланади. Самарқанднинг озодлиги учун курашаётган минглаб кишилар Жўрабек ва Абдумалик тўра бошчилигида Шаҳрисабздан келаётган 20 минг кишилик қўшин ва қасоскорларга қўшилиб, Самарқанддаги қўзғолончилар сафини тўлдиради. Натижада Самарқанд чоризмга қарши умумхалқ курашининг ўчоғига айланади.\nАммо Фон Кауфман ҳийла ва катта куч билан Бухоро амирига адолатсиз сулҳга имзо чектириб, Россия империясининг измига бўйсундиришга эришади. 1870 йилнинг кузига келиб Китоб ва Шаҳрисабз бекликлари ҳам босиб олинади. Озодлик ҳаракати йўлбошчилари — Жўрабек ва Бобобек эса Қўқон хонлиги ҳудуди орқали Қашқарга ўтиб, у ерда куч тўплаб, душманга зарба бериш ниятида чекинишади. Бироқ, Қўқон хони Худоёрхон уларни ўз ҳудудида қўлга тушириб, Фон Кауфман ихтиёрига топширади…\nПрофессор Ш.Юсуповнинг ёзишича, асир сифатида Тошкентга генерал-губернатор ихтиёрига мажбуран жўнатилган Жўрабек билан Бобобек бу ерда анча вақт уй қамоғида сақлангач, Россия фуқаролигини қабул қилишга ва чор ҳукумати армияси хизматига ўтишга мажбур бўлишади. Шу тариқа Жўрабек 12 йил Туркистон генерал-губернаторлиги маъмуриятида таржимонлик қилади. Сўнг бу икки бек Қўқон хонлигининг Ўзган, Хўжанд шаҳарларини истило қилишда ҳамда М.Д.Скоблев отрядида Андижонни штурм қилишда қатнашади. “Китоб тумани” тўпламида таъкидланишича, Жўрабек Скоблев экспедициясига қўшилиб, Қўқон хонлигини қон тўкмасдан забт этишда ўзининг тактик маҳоратини намойиш этади…\nАммо кўп ўтмай Жўрабек чор Россиясининг Туркистон халқларига нисбатан амалга ошираётган сиёсатининг асл моҳиятини тушуниб етади ва унда норозилик кайфияти шакллана бошлайди. Айниқса, Фон Кауфман вафот этиб, унинг ўрнига 1882 йилда генерал-губернатор этиб тайинланган генерал-лейтенант М.Г.Черняев даврида бу яққол сезилади. Жўрабек генерал Черняев фаолиятини очиқча танқид қилади, у тутган йўл адолатсиз эканини айтади. Черняевга нисбатан Туркистондаги норозилик уни 1884 йилда ўз юртига кетишга мажбур қилади. Ундан кейинги генерал губернаторлар Жўрабекнинг маҳаллий аҳоли ўртасидаги обрў-еътиборини инобатга олиб, у билан муносабатини яхшилашга уринадилар…\nКўплаб хизматлари учун 1876 йилда Жўрабекка подполковник, 1880 йилда полковник, 1901 йилда генерал-маёр ҳарбий унвони берилади. Академик В.В.Бартольд “Туркистоннинг маданий ҳаёти” асарида генерал Жўрабек билан суҳбатда бўлгани ҳақида ёзади. Жўрабек шундай дейди: “Подшо (рус подшоси) ҳукмронлиги худди мўғул ҳукмронлигига ўхшайди. Уларда ҳам, русларда ҳам юқори лавозимларга ёмон кишилар — худбин, шахсиятпараст ва молпарастлар тайинланган”.\n1906 йил генерал Жўрабек Тошкентдаги Қорасув канали ёнидаги боғ ҳовлисида номаълум шахслар томонидан ўлдириб кетилади. Унинг ўлимини тарихчилар ва тадқиқотчилар турлича талқин қиладилар. Кимдир бу ишда Туркистон генерал-губернаторининг қўли борлигини айтса, баъзилар бунга унинг жадидлар отаси Исмоилбек Гаспирали билан махфий учрашувлари сабаб бўлган, дейишади. Ҳар қандай ҳолатда ҳам Жўрабекнинг сирли ўлими чор Россияси ҳукуматига бориб тақалади!\n— Мен генерал Жўрабекнинг чеварасиман, — дейди ая. Хаёлдан чекиниб, яна юзларидан нур ёғилиб турган онахонга термуламан. У киши гапида давом этади:\n— Генерал Жўрабек онам Шарофат аянинг бобокалони бўлган. Отам — Носирхон Исоқов эса Амир Саййид Олимхоннинг ғазначиси бўлиб ишлаган.\nАя чуқур хўрсинади, “уф” тортади, хотиралар силсиласида ғамгин қиёфага киради. Бир паст тин олиб яна давом этади:\n— Онам Шарофат аянинг отаси яъни менинг бобом Оқсарой беги эди. Отам Қаршидан бориб, аямга уйланган. 4 та фарзанд кўришган. Опаларим Турсунпошшо, Меҳринисо, акам Муродхон ҳамда мен… 3 ёшда эканимда ота-онамдан ажралиб, етим қолганман. Этимнинг кўргани қурсин! Эҳ-ҳей!… Отам Носирхон Исоқовни Фрунзе оттирган… “Подшонинг ғазначиси бўлгансан, тиллоларни топиб бер”, деган-да! Отам сир бой бермаган шекилли 6 ой қамоқда ушлашган. 1929 йиллар бўлса керак: отам ўзи билган — яширин хазиналарни уларга кўрсатган, аммо барибир уни ўлдиришган! 3 ёшлик бола нимани ҳам эслай оларди, болам. Менга бу ҳақда қамоқхонада отамга қоровуллик қилган Сойипов деган миршаб гапириб берганди. Ўшанда отам: “Русларнинг қўлида ўлмайин. Отса ҳам ўз миллатдошим Мулла Султонни чақиринглар, у отсин!” — дебди. Н осирхоннинг қатъий илтимосига биноан Мулла Султон ҳукмни ижро қилган экан…\nШундан сўнг амаким Отахон эшон ва янгам Ашурхон аянинг қўлида қолдим. Кўп азоб-уқубатлар чекдим. Қаровсизлик оқибатида касалликка чалиндим. Бир куни қизамиқ чиқиб, юқори ҳароратда бўлганман. Шунда янгам Ашурхон ая болаларига қизамиқ юқишидан қўрқиб, амакимдан яширинча Хўжаилғор қабристонига олиб бориб ташлаган. Мени яккабоғлик Наримон бобо деган киши топиб олиб, иккинчи амаким Икромхонга олиб келади. Этимга озор берсанг, Аллоҳнинг Арши ларзага келади-я, — дея роса гапиради. Бир йилдан сўнг, 4 ёшимдан яна Отахон эшон амакимизникида яшаганман. Йиллар ўтиб, Низомхон Очилов деган инсонга турмушга чиқдим, бола-чақалик бўлдик. Саккиз нафар фарзандимиз бор — ҳаммаси ўғил. Шундан 3 тасини боқиб олганман. Аллоҳ менга қиз бермади!.. Лекин Худога шукур, ўғиллар келинлар хабарлашиб туришади. Э, қаричилик ҳам қурсин. Икки йил бўлди, оёғим ишламай қолди. Мана, 86 йилдан бери юрагимнинг тубида яшаб келаётган дардларимни эшитдинглар. Энди у оғир кунлар ортда қолди, болам. Ҳозирги яхши кунлар пешонамизда бор экан, Яратганга минг шукур!..\nАянинг суҳбатини тинглар эканман унинг сийратида ўзбек генерали Жўрабек Қаландар қори ўғлининг сиймосини кўргандек бўлдим. Зотан, миллат озодлиги учун курашган, миллат ғурурини ўз сиймосида кўрсата олган генерал Жўрабекнинг қони авлодлари томирида оқаётир…\n← Аввалги Аввалги Шуҳрат Жабборов. Газетхонни нима қизиқтиради? (2009)\nКейинги → Кейинги: Ҳамид Норқулов. Китоб инсон маънавиятини бойитади (2009)


Дунё мамлакатларида бир ликопча овқат нархи қанча? - Zamin.uz\nБМТнинг Жаҳон озиқ-овқат дастури мутахассислари томонидан дунёнинг турли мамлакатларида бир ликопча овқат нархи қанча туриши ва одамлар ўз даромадининг неча фоизини уни тайёрлашга сарфлашини ўрганишди.\nБМТ янгиликлар маркази хабарига кўра, АҚШнинг Нью-Йорк шаҳрида бир коса шўрва олиш учун маҳаллий аҳоли вакили ўртача кунлик даромадининг ярим фоизини харж қилади. Жанубий Суданда эса бу кўрсаткич уч юз баробар (201 фоиз) кўп экан. Яъни бу мамлакатда одам бир коса шўрва ичиши учун икки кун ишлаши керак.\nМинтақамиз давлатларидан Тожикистонда аҳоли кунлик даромадининг 9 фоизини, Қирғизистонда 10,4 фоизини бир ликопча овқат учун сарфлайди.\nЭслатиб ўтамиз, БМТ Бош котиби Антониу Гутерриш кеча Жаҳон озиқ-овқат куни муносабати билан йўллаган мурожаатида сайёрамизда 820 миллион киши тўйиб овқатланмаслигини қайд этиб ўтган. “Замин” янгиликларини “Одноклассники”да кузатиб боринг\n6 ёшли қизча кун давомида уйсизларга озиқ-овқат ва пул тарқатди\n30-12-2018, 21:48, Дунё\n17-12-2018, 12:34, Дунё


ОРГАНИЗМ СУВСИЗЛАНИШИНИНГ 10 ТА БЕЛГИСИ\nКучли иссиқ ва дим хаво, енгил кийиниш ва вентилятор рўпарасида ўтириш – булар барчаси тананинг тери юзасидан кўп миқдорда сувнинг парланиб чиқиб кетишига сабаб бўлади. Организм сувсизланганини қандай аниқлаш мумкин ва жиддий муамоларга сабаб бўлиши мумкин бўлган сувсизланишининг олдини олишнинг қандай усуллари бор. Фанда бунга дегидратация дейилиб, қуйида булар хакида тўхталиб ўтамиз:\nКучли чанқоқ хуружи.\nАар сиз ўзингизни қорақум туяси каби хис қилиб, сувга хеч хам қониқмаётган бўлсангиз, бунга жиддий эътибор бериш керак – организм нима сабабдан бунчалик кўп сув талаб қилаяпти. Булар хаммаси жиддий сувсизланиш бошланаётганини билдиради. Кўпинча бу холат спиртли ичимлик истеъмол қилиш ортидан ривожланади.\nОғизнинг кучая бораётган қуриши, тилни танглайга ёпишиб қолиётгандай хис қилиш – организм сувсизланишини асосий белгиларидан бири. Бундай пайтда ширин газировка, кофе ёки чой билан организмни алдаб қўйиш нотўғри – сизга сув керак.\nТери шак-шубхасиз тананинг саломатлиги ва ўзини хис қилишини бахоловчи кўзгу вазифасини ўтайди. Организмда кечадиган барча жараёнларнинг индикатори хисобланади. Терини қуруқшаши ва кепакланиши ичилаётган сув миқдорининг камайиб кетганини билдиради.\nКучли дегидратация хатто кўз ёши йўлларини қуриб қолишига сабаб бўлади. Бу кўзларга худди қум тиқилиб қолаётгандай хис қилишга ва кўзларнинг қичишишига сабаб бўлади. Бу холат айниқса контакт линзалардан фойдаланувчи одамлар учун янада асоратли кечиши мумкин.\nСийдикнинг рангини тўқариши.\nСувсизланинг сийдик рангининг ўзаришига – унинг оч сомонсимон сариқ рангдан тўқ қахрабо рангигача сабаб бўлиши мумкин. Бу холат ва ажратилаётган сийдик хажмини камайиб кетиши – сувсизланишнинг аниқ белгилари хисобланади.\nСувсизликнинг узоқ давом этиши бўғимларда оғриқ бўлишига сабаб бўлади. Бунга сабаб тоғайларнинг 80 фоизи сувдан таркиб топганидир. Бўгимларнинг «ғичирлаши» сувнинг кам истеъмол қилинаётганини белгиси хисобланади.\nСувсизланинг кислород алмашинувини бузилишига – организм гипоксиясига сабаб бўлади. Ўз навбатида бу хроник толиқишга олиб келади. 8 соатлик уйқуни етишмаслиги сувсизланишни яна бир белгиси.\nЮракнинг тез уриши.\nСувни кам миқдорда қабул қилиш, қоннинг қўйиқлашувига, унинг организмдаги хажмини камайишига олиб келади. Ўз навбатида юрак ва бошқа аъзоларнинг зўриқиши ва кислород дефицити сабабли гипоксик-ишемик ўзгаришларига сабаб бўлаи.\nМускул массасининг камайиши.\nСпорт врачлари ва тренерлар жисмоний машқлар пайтида доимо сув ичиб туришни тавсия этади. Негаки инсон мушаклари 50-60 фоизи сувдан таркиб топган. Мускул хажмининг камайиб кетишини олдини олиш учун спорт билан шуғулланаётганингизда, айниқса соғлом озишни мақсад қилган бўлсангиз сув ичишни канда қилманг.\nСентябр 02, 2017 975 1 Рукн МУТАХАССИС МАСЛАХАТИ\nАвг 21, 2017 21519\nСен 27, 2017 15639\nСен 02, 2017 11617\nАвг 31, 2017 7162\nСен 06, 2017 6404


Ёзнинг биринчи кунида болалар Beeline билан биргаликда дунёни тасвирладилар » Ўзбекистон янгиликлари – Zamin.uz\nЁзнинг биринчи кунида болалар Beeline билан биргаликда дунёни тасвирладилар\nBeeline Марказий офиснинг ёнида жойлашган WiFi-майдончада Ҳалқаро болаларни ҳимоя қилиш кунига бағишланган тадбир ўтказилгани ҳақида хабар беради. Тошкент политехника музейи билан биргаликда ташкилллаштирилган тадбирда SOS болалар маҳалласи тарбияланувчилари иштирок этишди.\n“Биз дунёни тасвирлаймиз” номли асфальтдаги сурат танлови ўтказилди. Мазкур танловнинг энг кичик иштирокчиси энди 4 ёшни қаршилаган болакай катта илҳом билан ўз онасининг суратини чизди. Иштирокчиларнинг ҳеч бири совғасиз қолмади – уларнинг барчаси Beeline‘дан ёрқин совғалар ва сувенирларни қўлга киритдилар. Болалар тилак ёзилган шарларни ҳавога учирдилар, музейдаги экскурсияда, ҳамда қатор мастер-классларда иштирок этдилар.\n16:54 Бир ҳафта давомида мингдан зиёд киши Beeline‘нинг бепул WiFi-зонасига ташриф буюрди\n23:19 Beeline Мустақиллик Куни арафасида тошкентликларга бепул WiFi-майдонча ҳадя қилди


Ватандошларимиз қабрига Ватан тупроғи қўилди\n13 Фев 2020 836\n«101 ватандош изидан» лойиҳаси ишчи гуруҳининг Ўзбекистон — Германия — Нидерландия — Польша — Беларусь — Россия —Ўзбекистон йўналиши бўйича экспедиция давом этмоқда.\nЭкспедиция аъзолари Германиянинг Берлин, Штукенброк, Нидерланидиянинг Амстердам, Амерсфорт шаҳарларида бўлишиб, Иккинчи жаҳон урушида қурбон бўлган ўзбек ўғлонлари шахсини аниқлаш бўйича иш олиб боряпти.\nЎзбекистоннинг Германиядаги Элчихонаси томонидан ўтказилган ўрганишлар натижасида фашистларнинг «Stalag 326 VI K Senne» ҳарбий лагерига тегишли Биродарлик қабристонида ўзбек жангчилари дафн этилган жойи аниқланган эди. Экспедиция доирасида қабрлари аниқланган 3 нафар ватандошимиз қабрига Ўзбекистондан олиб келинган тупроқни қўйишга эришилди.\nШунингдек Элчихона вакиллари экспедицияси аъзоларига Германиядаги «Stalag 326 VI K Senne» ҳарбий лагерида тутқинликда сақланган 360 нафар ўзбекистонликлар рўйхати ҳамда 35 нафар ўзбек аскарининг айнан Штукенброк қабристонида дафн этилганини тасдиқловчи архив ҳужжатларини топширди.\nҚуйида экспедиция аъзолари томонидан аниқланган 3 нафар ватандошимиз қабрлари ҳақида маълумот баён қилинган:\n(Saodarov Nurali) Сафаров Нурали Сафарович, 1912 йилда Бухоро вилоятида туғилган. 1943 йил 5 март куни вафот этган. Отаси — Бекмаров Сафар, онаси — Сафарова Қундус. (Оммавий дафн этилган қабр тошининг 48-тоши)\n(Avizub Bagron) Авезов Баҳрон, 1921 йилда туғилган. 1944 йил 8 март куни вафот этган. Турмуш ўртоғи — Хурсанова Норжон. (Биродарлик қабристони учун ўрнатилган 36 та қабр тошнинг 29-тоши)\n(Ruzmet Atrachman) Рузметов Абдураҳмон, 1918 йил 3 мартда Тошкент вилоятида туғилган. Онасининг исми (Згоида) эҳтимол Саида бўлиши мумкин. 1944 йил 9 июлида вафот этган. (Биродарлик қабристони учун ўрнатилган 36 та қабр тошининг 32-тоши)\n2020 йилнинг 11 февраль куни экспедиция аъзолари Амерсфорт шаҳри яқинида дафн этилган 101 номаълум аскар қабрларини зиёрат қилдилар. У шахси аниқланган уруш қурбони — навоийлик аскар Саидқул Қаҳҳоров қабрига унинг Нурота туманидаги ҳовлисидан келтирилган тупроқ қўйилди. Ишчи гуруҳ томонидан, шунингдек, ташриф якунида Тошкент шаҳрида жойлашган Хотира боғига қўйиш мақсадида ўзбеклар дафн этилган ушбу қабристон тупроғи ҳам олинди.\nШунингдек, катта ҳажмдаги ўрганишлар олиб борган нидерландиялик журналист Ремко Рейдинг билан учрашув ўтказилди. Мазкур тадбирларни ташкиллаштиришда Ўзбекистоннинг Бенилюкс давлатларидаги элчихонаси вакиллари яқиндан кўмаклашдилар. Экспедиция давом этмоқда, дея хабар беради «Юксалиш» умуммиллий ҳаракати матбуот хизмати.\n6 Фев 2020 3021\n1 Фев 2020 2681\n4 Фев 2020 2154


«Ташқи иқтисодий фаолиятни янада тартибга солиш ва автотранспорт воситаларининг ички бозорини ривожлантиришни рағбатлантиришга доир чора-тадбирлар тўғрисида» Президент қарори (ПҚ–4739-сон, 03.06.2020 й.) қабул қилинди.\nҚарорга мувофиқ, 2020 йил 1 августдан бошлаб 8701 (тракторлар), 8702 (10 ёки ундан ортиқ кишини ташишга мўлжалланган моторли транспорт воситалари), 8703 (енгил автомобиллар) ва 8704 (юк ташишга мўлжалланган моторли транспорт воситалари) ТИФ ТН кодлар бўйича транспорт воситаларини олиб киришда амалда бўлган акциз солиғи ставкалари бекор қилинади.\nМаълумот учун, Ўзбекистон Республикаси ҳудудига олиб кириладиган, акциз солиғига тортиладиган товарларга акциз солиғи ставкалари Президентнинг ПҚ-3818-сон қарори билан тасдиқланган. Ушбу қарордан кейин хориждан кириб келаётган автомашиналар нархи сезиларли равишда арзонлашади.\nАйтганча, жорий йилнинг март ойида «Ўзавтосаноат» АЖ ва «Фольксваген Груп Рус» концерни ўртасида «Жиззах Автомобиль Заводи» МЧЖ компанияси базасида енгил тижорат автомобилларини ишлаб чиқаришни ташкил этиш бўйича ҳамкорлик тўғрисида Келишув имзоланган эди. Бугунги кунда 45 гектар майдонда жойлашган заводнинг қурилиш ишлари якуний босқичида турибди. Завод ва офиснинг асосий қисми бинолари битказилди ва фойдаланиш учун тайёр, дейилади «Ўзавтосаноат» хабарида.\nГаражда 25 йил қаровсиз қолган, рекорд даражада кам масофа босган «Запорожец» (фото+видео)\nНавоийдаги мошиналарнинг нархи 13 минг доллардан бошланади ва "Нексия-3" жуда харидоргир бўп қолди...\nРоссияликлар «УАЗ»дан «Гелендваген» ясашди (фото+видео)


Шавкат Мирзиёевнинг Ўзбекистон халқига Янги йил табриги (+видео) / Ўзбекистон янгиликлари, энг сўнгги хабарлар\n01 янвuary 2018, 10:41 4623 кўрилди\nПрезидент Шавкат Мирзиёев Ўзбекистон аҳолисини Янги йил билан табриклади.\n«Сиз азизларни, мўътабар нуронийлар, меҳрибон опа-сингилларимизни, азму шижоатли ёшларимизни, кўп миллатли бутун халқимизни ушбу қутлуғ айём билан самимий табриклайман.\nБиз тараққиётимизнинг янги даври, янги босқичига қадам қўйдик. Халқ билан мулоқот ва инсон манфаатлари йилида белгиланган вазифаларни бажаришга бор куч ва имкониятларимизни сафарбар этдик. Минг шукрки, турли муаммо ва қийинчиликларга қарамасдан, 2017 йил мамлакатимиз учун тинч, ҳар томонлама омадли ва баракали бўлди», — дея таъкидлади Президент.\n«Энг муҳими, давлатнинг халққа муносабати ўзгармоқда. Халқ деган тушунчанинг қадри юксалмоқда. Эл-юртга хизмат қилиш ҳаётимиз мазмунига айланмоқда. Буларнинг барчаси одамларимизнинг кундалик ҳаётида ўз амалий ифодасини топмоқда. Уларнинг эртанги кунга ишончи янада мустаҳкам бўлмоқда», — деди Шавкат Мирзиёев.\n2017 йилда ташқи сиёсат соҳасидаги фаолиятнинг ғоятда самарали бўлганини таъкидлаган Президент айниқса, қўшни давлатлар билан муносабатлар янгича руҳ ва мазмун касб этаётганини таъкидлаб ўтди.\n«Биз Янги — 2018 йилга Фаол тадбиркорлик, инновацион ғоялар ва технологияларни қўллаб-қувватлаш йили, деб ном бердик.\nБиз буюк келажагимизни айнан мана шундай юксак мақсад ва ғоялар асосида барпо этамиз. Халқаро майдонда кескин рақобат кучайиб бораётган ҳозирги вақтда бу энг тўғри ва самарали йўлдир.\nШу маънода, 2018 йил Ўзбекистон тараққиётида ҳал қилувчи йил бўлади, деб айтишга барча асосларимиз бор», — деди у.\n«Янги йилда ҳам халқимиз ҳаёт даражаси ва сифатини, барча тоифадаги аҳолимиз даромадларини оширишга алоҳида аҳамият берамиз. Юртимизда тинчлик ва барқарорлик, миллатлар ва элатлар ўртасидаги тотувлик, ўзаро ҳурмат ва меҳр-оқибатни мустаҳкамлаш асосий вазифамиз бўлиб қолади. Чет эллардаги ватандошларимиз билан алоқаларни кенгайтиришга янада катта эътибор қаратамиз. Ишонаман, 2018 йилда барчамиз биргаликда, ўзимизни аямасдан меҳнат қилиб, ўз олдимизга қўйган вазифаларни бажаришга албатта эришамиз», — дея таъкидлади Президент.